Ulang tahun ke-20, Blue jumpa peminat di KL
Oleh NUR AL-FAIRUZA SYARFA NOR SAIDI

8 Januari 2023, 5:05 pm
PETALING JAYA – Khabar baik buat peminat kumpulan British, Blue apabila mereka akan turun ke negara ini bagi menjayakan konsert Blue 20th Anniversary Heart & Soul Tour pada 10 Februari depan.
Bertempat di Dewan Plenari, Pusat Konvensyen Kuala Lumpur (KLCC), dua syarikat penganjur tempatan Hitman Solutions dan Happymoon sekali lagi berkolaborasi membawakan Blue buat peminat muzik era 2000.
Menurut Ketua Pegawai Eksekutif dan Pengasas Hitman Solutions, Rohit Rampal, pemilihan Blue bersesuaian dengan sambutan ulang tahun mereka selain dapat bergembira dengan lagu popular bersama-sama.
“Kami dan Happymoon sangat teruja mengumumkan sebuah lagi konsert bakal dianjurkan dengan membawa ‘boy band British’ yang terkenal iaitu Blue dalam rangka jelajah mereka di serata dunia bagi meraikan ulang tahun ke-20 penubuhan.
“Pada malam konsert, kami menjangkakan penonton akan bersama-sama menyanyikan lagu hit seperti All Rise, One Love, If You Come Back dan banyak lagi selain mengimbau kembali zaman percintaan pada zaman remaja,” katanya.
Pada masa sama, pengasas Happymoon, Kesavan Purosatman gembira dapat memberikan impak buat peminat di Malaysia setelah kejayaan penjualan tiket Konsert Ne-yo Live In Malaysia.

“Kerjasama antara Happymoon dan Hitman Solutions telah mewujudkan impak yang positif di hati penggemar muzik di Malaysia.
“Ini terbukti dengan hasil sambutan Ne-yo Live In Malaysia yang sangat memberangsangkan.
“Terdapat permintaan tinggi terhadap konsert dari pelbagai genre dan menjadi keutamaan buat kami untuk memenuhi permintaan peminat muzik,” ujarnya yang lebih mesra dipanggil KC.
Tambahnya, mereka memilih kumpulan penyanyi British itu khas buat peminat selain bersesuaian dengan jelajah ulang tahun ke-20 mereka.
“Blue adalah pilihan boy band yang tepat kerana mereka sedang meraikan ulang tahun ke-20 penubuhan sejak awal tahun 2000.
“Tujuan mengadakan siri jelajah dunia Blue iaitu Heart & Soul Tour adalah untuk menghargai sokongan peminat yang menjadi tulang belakang mereka dari dulu hingga sekarang,” tuturnya.
Penjualan tiket telah mula dijual pada 4 Januari lalu menerusi laman sesawang rasmi www.hitmanlive.com.
Peminat boleh memilih lima kategori tiket untuk menyaksikan persembahan Blue iaitu VVIP dengan ‘Meet and Great’ (RM688), VIP (RM488), Diamond (RM358), Platinum (RM258) dan Gold (RM188). -KOSMO! ONLINE


Anwar tiba di Jakarta untuk lawatan rasmi dua hari
Oleh EDDY AQMAL MOHAMED HAMIDI

8 Januari 2023, 6:07 pm
PUTRAJAYA – Perdana Menteri, Datuk Seri Anwar Ibrahim memaklumkan telah selamat tiba di Jakarta, Indonesia bagi memulakan lawatan rasmi selama dua hari ke negara republik itu.
Anwar menerusi perkongsian di laman Facebook berkata, ketibaan beliau dan isteri, Datuk Seri Dr. Wan Azizah Wan Ismail disambut Menteri Pekerjaan Umum dan Perumahan Rakyat Indonesia, Basuki Hadimuljono dan Duta Besar Indonesia ke Malaysia, Hermono.
“Turut sama dalam lawatan ini, Menteri Luar Datuk Seri Dr Zambry Abdul Kadir, Menteri Perdagangan Antarabangsa dan Industri Tengku Datuk Seri Zafrul Abdul Aziz dan Kuasa Usaha Sementara Kedutaan Besar Malaysia di Jakarta Adlan Mohd. Shaffieq.
“Saya mengharapkan lawatan ini akan dapat memperkukuhkan lagi hubungan kedua-dua negara disamping meneroka peluang kerjasama baharu menerusi perbincangan bersama Presiden Joko Widodo, InsyaAllah,” ujar beliau.
Terdahulu, pesawat khas yang membawa Anwar dan Dr. Wan Azizah berlepas pada pukul 12.53 tengah hari tadi dari Kompleks Bunga Raya, Lapangan Terbang Antarabangsa Kuala Lumpur (KLIA).
Semalam, Zambry pada sidang akhbar khas bersempena lawatan rasmi julung kali Anwar sebagai perdana menteri ke Indonesia memaklumkan bahawa sebanyak lapan memorandum persefahaman akan dimeterai di antara kedua-dua negara.

Memorandum berkenaan difahamkan akan ditandatangani ketika sesi kunjungan Anwar ke atas Joko Widodo di Istana Bogor yang dijangkakan berlangsung pukul 10 pagi esok.
Ujar beliau, sebahagian besar memorandum berkenaan akan melibatkan kerjasama pembangunan Ibu Kota Negara (IKN) baharu Indonesia iaitu Nusantara kerana dijangka kesan pembukaan Nusantara memberi limpahan ekonomi kepada Sabah dan Sarawak.
Lawatan Anwar ke republik itu juga difahamkan akan membincangkan strategi bersama bagi melawan kempen anti minyak sawit Malaysia dan Indonesia di pasaran Kesatuan Eropah ketika ini selain turut berdiskusi berhubung isu sempadan darat dan maritim selain masalah pengambilan pembantu rumah Indonesia. -KOSMO! ONLINE.


17 maut konvoi bawa mayat dirempuh lori
Oleh KOSMO!

8 Januari 2023, 6:30 pm
BEIJING – Seramai 17 orang terbunuh manakala 22 yang lain cedera dalam satu kemalangan jalan raya di timur wilayah Jiangxi, China, lapor beberapa media tempatan.
“Kemalangan itu telah meragut 17 nyawa selain 22 orang cedera. Mangsa-mangsa yang cedera dibawa ke hospital,” lapor stesen penyiaran tempatan, CCTV.
Kemalangan jalan raya itu berlaku sejurus sebelum pukul 1 pagi (waktu tempatan) di daerah Nanchang, hari ini.
“Punca kemalangan masih disiasat,” lapor CCTV.
Menurut laman berita Jimu, kemalangan tersebut berlaku apabila sebuah lori merempuh satu konvoi yang membawa mayat untuk pengebumian.
Seorang wanita yang dikenali sebagaiu Deng memberitahu Jimu bahawa konvoi tersebut sedang bergerak ke pusat pembakaran mayat pada awal pagi ini.

Ia kemudian dirempuh oleh sebuah lori dengan kebanyakan mangsa yang meninggal dunia dan cedera merupakan ahli konvoi tersebut.
Sementara itu, seorang penduduk tempatan, Gong berkata, isterinya terbunuh dalam kemalangan itu dan mengesahkan mereka menghadiri majlis pengebumian.
“Lori terbabit secara tiba-tiba merempuh bahagian paling belakang konvoi, menyebabkan kenderaan yang menyertai konvoi itu saling berlanggar sehingga turut mengenai van mayat,” katanya.
Kira-kira sejam sebelum berita mengenai kemalangan itu diterbitkan, polis trafik daerah Nanchang mengeluarkan amaran kepada para pemandu bahawa kawasan tersebut mengalami cuaca berkabus.
“Jarak penglihatan untuk pemanduan adalah terhad dan berisiko menyebabkan kemalangan jalan raya. Sila beri perhatian kepada lampu, pandu dengan perlahan dan berhati-hati serta jarakkan kenderaan anda,” demikian menurut amaran tersebut. – AFP


Saya sudah serahkan SD kepada Yang di-Pertua Negeri Sabah semalam – Hajiji
Oleh IVAN AMIRUL

8 Januari 2023, 6:12 pm
KOTA KINABALU – Ketua Menteri, Datuk Seri Hajiji Noor memaklumkan beliau sudah menyerahkan surat akuan bersumpah kepada Yang di-Pertua Negeri, Tun Juhar Mahiruddin petang semalam.
Hajiji berkata, secara keseluruhannya beliau sudah memperoleh sokongan daripada 44 Ahli Dewan Undangan Negeri (ADUN) Sabah.
“Untuk makluman semua, kita mempunyai sokongan majoriti daripada 44 wakil rakyat di Dewan Undangan Negeri (DUN).
“Hal ini bermakna krrajaan di bawah pimpinan saya ketika ini masih lagi utuh, kuat dan bakal terus mentadbir Sabah.
“Sokongan yang boleh saya nyatakan di sini termasuk Pakatan Harapan (PH), UMNO/Barisan Nasional (BN) dan Gabungan Rakyat Sabah (GRS),” katanya ketika ditemui pemberita selepas mengadakan pertemuan dengan ADUN-ADUN Sabah di kediaman rasmi Ketua Menteri, Seri Gaya di sini hari ini.
Hajiji yang juga Pengerusi GRS turut menegaskan sekali lagi pihaknya akan membuat rombakan Kabinet negeri dalam masa terdekat.

Sementara itu, Hajiji menyatakan bahawa pihak yang kurang berpuas hati dengan keabsahan dan sokongan ADUN terhadap dirinya boleh membawa perkara berkenaan ke mahkamah.
Terdahulu, Hajiji hadir ke Istana Seri Kinabalu pada pukul 4.20 petang semalam untuk bertemu Yang di-Pertua Negeri Sabah, namun tidak diketahui tujuan sebenar pertemuan terbabit.
Selepas hampir satu jam mengadakan pertemuan, kenderaan membawa Hajiji dilihat keluar meninggalkan perkarangan istana pada pukul 5.13 petang.
Bagaimanapun, usaha pengamal media mendapatkan Hajiji gagal. Beliau hanya melambai dan tersenyum ketika menurunkan tingkap di bahagian penumpang belakang. – KOSMO! ONLINE.


Wanita terkejut pernikahan tidak sah, boleh dihukum zina
Oleh KOSMO!

8 Januari 2023, 6:22 pm
PETALING JAYA – Seorang wanita terkejut rupa-rupanya pernikahan ketiga dengan suaminya tidak sah dan boleh dihukumkan sebagai zina, berikutan dia masih berstatus isteri orang selepas tidak pernah mendaftarkan perkahwinan terdahulu di pejabat agama di negara ini.
Episod duka rumah tangga dialami wanita tersebut diceritakan menerusi Facebook Peguam Syarie: Nor Asyiqin yang menceritakan, wanita tersebut melangsungkan pernikahan dengan seorang lelaki (poligami) pada tahun 2011 di negara seberang.
“Wanita itu berkahwin dengan suami pertama mengikut prosedur pernikahan dengan memperoleh kebenaran pejabat agama dahulu. Namun perkahwinan mereka tidak kekal dan kemudian mereka bercerai.
“Dia kemudian berkahwin dengan suami kedua di negara seberang (poligami) pada tahun 2011. Kemudian pada tahun 2012, selepas melahirkan anak dan ketika bayinya berusia empat bulan, lelaki itu terus menghilangkan diri tanpa khabar dan gagal dikesan sehingga kini.
“Bagaimanapun, wanita itu langsung tidak memfailkan pengesahan pernikahan di Malaysia dan beranggapan pernikahannya telah batal dengan sendiri disebabkan lelaki itu tidak memberi nafkah,” katanya pada hantaran tersebut.
Kemudian wanita itu berkahwin dengan suami ketiga dan hasil pernikahan tersebut, mereka dikurniakan dua anak.

“Wanita itu terbaca posting berkenaan kesan tidak memfailkan pengesahan nikah antara lainnya adalah status kelahiran anak. Posting tersebut meninggalkan keraguan terhadap perkahwinannya selama ini.
“Dia beranggapan selama ini pernikahannya telah terbatal dengan sendiri, namun sangkaannya salah sama sekali kerana kuasa untuk membatalkan perkahwinan seperti taklik/fasakh adalah bidang kuasa kehakiman dan bukan kita yang pandai-pandai putuskan kita sudah cerai,” jelasnya.
Nor Asyiqin berkata, wanita tersebut masih isteri kepada suami keduanya biarpun lelaki itu telah mengabaikan nafkah selama 10 tahun.
“Ini bermaksud, pernikahannya dengan suami ketiga selama ini adalah tidak sah dan boleh dihukumkan sebagai zina sebab wanita itu sebenarnya masih isteri orang.
“Kenapa dia mudah kahwin dengan suami ketiga? Sebab pernikahannya dengan suami kedua tidak pernah difailkan pengesahan, maka oleh itu pejabat agama tiada rekod pernikahan mereka sekali gus tidak mengetahui dia sebenarnya isteri orang.
“Sekarang mahkamah mengarahkan wanita itu memfaraqkan pernikahan dengan suaminya agar dia menyelesaikan dahulu pengesahan nikah poligaminya dengan suami dahulu,” katanya. – KOSMO! ONLINE.


PRN: Tidak timbul isu rundingan kerjasama PH-BN
Oleh ZAKKINA WATI AHMAD TARMIZI

8 Januari 2023, 4:51 pm
SEREMBAN – Tidak berlaku sebarang kesukaran dalam soal rundingan kerjasama antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN) akan datang.
Bagaimanapun, Setiausaha Agung DAP, Anthony Loke Siew Fook berkata, masa yang tepat adalah sangat penting untuk parti membuat sebarang keputusan.
“Apabila tiba masanya, keputusan akan dibuat. Jadi memang ada prosesnya untuk kita berbincang dan berunding.
“Kadangkala bukan soal sukar, tetapi dalam politik, ‘timing’ adalah penting, bila waktunya mahu membuat keputusan apa, itu terpulang kepada pertimbangan politik masing-masing.
“Kita sudah tubuhkan kerajaan dan duduk dalam satu Kabinet. Dalam lima hari kami selesaikan rundingan bagi tubuhkan kerajaan selepas 19 November, tidak timbul soal itu,” katanya selepas hadir pada Pertandingan Bakat Belia N9 2022 di sini hari ini.
Semalam, media melaporkan Setiausaha Agung PH, Datuk Seri Saifuddin Nasution Ismail berkata, gabungan itu masih belum memulakan perbincangan berhubung kerjasama dengan BN bagi menghadapi enam PRN pada tahun ini.

Anthony yang juga Ahli Parlimen Seremban menambah, fokus ketika ini adalah bagi memastikan pentadbiran kerajaan yang dibentuk berjalan lancar.
“Soal PRN itu akan dibincangkan, masih ada masa. Kalau bubar DUN pun, masih ada tempoh 60 hari. Masing-masing ada pengalaman yang cukup. Apa yang rakyat mahu lihat adalah kerajaan perpaduan dapat berfungsi dengan baik,” katanya lagi.
Enam buah negeri yang akan terlibat dengan PRN tahun ini ialah Selangor, Pulau Pinang, Negeri Sembilan, Kedah, Kelantan dan Terengganu. – KOSMO! ONLINE


Bank Muamalat buka cawangan ke-68 di Indera Mahkota
Oleh ABDUL RASHID ABDUL RAHMAN

8 Januari 2023, 5:51 pm
KUANTAN – Bank Muamalat Malaysia Berhad (Bank Muamalat) terus bergerak proaktif memperluaskan rangkaian dengan pembukaan cawangan baharu ke-68 di Indera Mahkota di sini.
Cawangan kelima di Pahang itu juga akan memberikan perkhidmatan perbankan lengkap kepada kira-kira hampir 250,000 penduduk melalui tawaran perkhidmatan seperti akaun deposit dan pelaburan, pembiayaan seperti pembiayaan rumah, peribadi serta perniagaan pengurusan pelaburan konsumer.
Presiden dan Ketua Pegawai Eksekutif Bank Muamalat, Khairul Kamarudin berkata, pembukaan cawangan terbaharu itu merupakan sebahagian daripada komitmen bank tersebut untuk memperluas dan mempertingkatkan perkhidmatan perbankannya.
“Cawangan Bank Muamalat Indera Mahkota telah memulakan operasi pada 9 Disember lalu.
“Sejak dibuka,  sambutan daripada masyarakat sekitar amat menggalakkan yang mana pihak kami menerima lebih 290 pelanggan baharu dengan jumlah transaksi perniagaan melebihi RM8 juta,” katanya pada majlis perasmian cawangan baharu tersebut di sini baru-baru ini.
Cawangan lain Bank Muamalat di Pahang adalah  di Mentakab, Temerloh, Pekan dan  Kuantan.

Menurut Khairul, cawangan Bank Muamalat Indera Mahkota berada di lokasi strategik yang mana ia berdekatan dengan pusat pentadbiran negeri Pahang yang baharu serta di kawasan perdagangan dan kediaman yang berkembang maju. -KOSMO! ONLINE


Bapa dua anak jadi gelandangan di jalanan
Oleh FLORINA DERIS

8 Januari 2023, 4:32 pm
PETALING JAYA – Luluh hati seorang wanita apabila melihat seorang warga emas bergelar bapa menjadi gelandangan di Terminal Bersepadu Selatan (TBS), laluan menuju ke Transit Aliran Ringan (LRT).
Perkongsian dimuat naik oleh Khaleeda Nasuha di media sosial memaparkan seorang lelaki warga emas sedang duduk sambil merenung jauh seakan-akan memikirkan sesuatu sebelum disapa olehnya.
Menurut lelaki yang berasal dari Kelantan itu, dia yang tidak memiliki rumah mempunyai dua orang anak, lelaki dan perempuan yang menetap berdekatan sebuah lapangan terbang.
“Semoga anaknya melihat video ini. Saya sudah tidak dapat menahan air mata,” kata Khaleeda yang meminta masyarakat berkongsi video tersebut sehingga ke pengetahuan anaknya.
Di ruangan komen, hantaran itu telah mengundang pelbagai reaksi daripada netizen yang rata-ratanya bersimpati dengan nasib warga emas tersebut.
“Semoga pak cik terus dilindungi. Kadangkala, seorang ayah tidak ingin menyusahkan anak-anak. Dia senyum, dan ketawa untuk menyembunyikan perasaan sebenar. Semoga pak cik terus kuat,” kata pengguna lain, @smamatahari.

Rakaman video tersebut telah meraih sebanyak 737,200 jumlah tontonan dan 98,200 tanda suka setakat ini. – KOSMO! ONLINE


Upacara angkat sumpah jemaah Kabinet baharu Sabah dijangka esok
Oleh IVAN AMIRUL

8 Januari 2023, 6:16 pm
KOTA KINABALU – Satu upacara angkat sumpah jemaah Kabinet baharu Sabah dijangka akan diadakan esok.
Ia dipercayai berikutan kenyataan Ketua Menteri, Datuk Seri Hajiji Noor mengenai rombakan Kabinet negeri sebelum ini.
Difahamkan, upacara itu akan berlangsung pada pukul 9 pagi esok di Dewan Istiadat, Istana Seri Kinabalu.
Bagaimanapun, setakat ini, belum ada sebarang maklumat rasmi dan senarai nama Ahli Dewan Undangan Negeri (ADUN) yang bakal mengangkat sumpah jawatan.
Terdahulu, timbul beberapa andaian berhubung rombakan yang dilakukan Hajiji berikutan pengumuman Pengerusi Barisan Nasional (BN) Sabah, Datuk Seri Bung Moktar Radin mengumumkan UMNO Sabah menarik sokongan ke atas Ketua Menteri Sabah, Datuk Seri Hajiji Noor.
Difahamkan, beberapa ADUN UMNO kekal memegang jawatan, iaitu Menteri Pembangunan Masyarakat dan Kesejahteraan Rakyat, Datuk Ir Shahelmey Yahya; Pembantu Menteri Kewangan, Datuk Jasnih Daya serta Pembantu Menteri Pertanian dan Perikanan, Datuk James Ratib.

Malahan ada kemungkinan juga lima ADUN UMNO yang menyokong Hajiji bakal mendapat jawatan baharu dalam Kabinet negeri. -KOSMO! ONLINE.


Pesawat mendarat cemas di Jepun selepas terima ancaman bom
Oleh KOSMO!

8 Januari 2023, 6:00 pm
TOKYO – Sebuah pesawat milik syarikat penerbangan tambang murah, Jetstar melakukan pendaratan cemas di Chubu, tengah Jepun, semalam, selepas pihak berkuasa menerima ancaman bom, lapor Badan Penyiaran Jepun (NHK).
Menurut NHK yang memetik sumber polis, pendaratan cemas itu dilakukan selepas seorang pemanggil antarabangsa membuat ancaman tersebut dengan menyatakan dia telah meletakkan bom di dalam pesawat berkenaan.
Lapangan terbang Narita di Tokyo menerima panggilan pada pukul 6.20 pagi (waktu tempatan) daripada seorang lelaki di Jerman yang membuat dakwaan tersebut dalam bahasa Inggeris.
Menurut CNN, jurucakap lapangan terbang Chubu menyatakan bahawa penerbangan domestik dari Narita ke bandar barat daya Fukuoka telah dilencongkan ke lapangan terbang itu.
Sekurang-kurangnya lima orang cedera ringan ketika meninggalkan pesawat tersebut, lapor NHK yang menyiarkan rakaman penumpang keluar dari pesawat melalui gelongsor kecemasan.
Gambar yang dikongsi di media sosial menunjukkan sebuah pesawat Airbus A320 yang dikendalikan oleh Jetstar dengan para penumpang dipindahkan dari pesawat tersebut dengan menggunakan gelongsor.

Memetik sumber polis, NHK berkata, pemanggil itu mendakwa telah meletakkan 100 kilogram bahan letupan plastik di dalam ruang kargo pesawat tersebut dan meminta untuk bercakap dengan pengurus atau dia akan bertindak ‘mengaktifkan’ bom itu menyebabkan ia akan meletup.
Namun, tiada bahan letupan ditemui di dalam pesawat itu selepas pemeriksaan dilakukan, kata NHK.
Jurucakap lapangan terbang Chubu berkata, pesawat itu menyambung semula penerbangan selepas ditunda selama empat jam dan kejadian tersebut sedang disiasat. – Agensi


KBS kenal pasti fasiliti sukan untuk dibaik pulih
Oleh KOSMO!

8 Januari 2023, 4:00 pm
Oleh BADRUL HAFIZAN MAT ISA
SEREMBAN – Kementerian Belia dan Sukan (KBS) kini sedang mengenal pasti fasiliti sukan di bawah kementerian itu di seluruh negara yang dilihat perlu dibaik pulih semula.
Timbalan Menterinya, Adam Adli Abd. Halim berkata, baik pulih tersebut perlu dilakukan kerana pihak kementerian tidak mahu pembangunan sukan terutama di peringkat akar umbi tergendala ekoran kekurangan fasiliti malah kemudahan sukan yang sedia ada pula berada dalam keadaan tidak baik.
“Pembangunan sukan tergendala mungkin akibat fasiliti yang agak terhad. Kita ada banyak bakat berpotensi, bukan hanya dalam sukan tumpuan tetapi dalam sukan-sukan lain juga, mungkin kita tidak dapat menemui mereka kerana fasiliti yang kurang mencukupi.
“Kalau fasiliti kurang, kuranglah penglibatan jadi isu fasiliti ini cabaran yang besar. Ia akan sentiasa diperhalusi dan diteliti semula, terutama dalam memulihkan baik pulih fasiliti sedia ada sebelum kita bina yang baharu.
“Tumpuan adalah untuk memulihkan fasiliti yang ada, KBS sudah dan sedang mengenal pasti untuk dibaik pulih untuk manfaat bersama. Ada banyak dan ia akan dibaik pulih secara berperingkat,” katanya kepada pemberita selepas merasmikan Kejohanan Fin Swimming Malaysia Peringkat Kebangsaan Kali Pertama di Pusat Akuatik Negeri, Negeri Sembilan di sini hari ini.

Yang hadir sama, Pengarah Jabatan Belia dan Sukan Negeri, Negeri Sembilan, Zul Fadhli Abd. Aziz dan Presiden Persatuan Finswimming Malaysia, S. Ravivarma.
Sementara itu, beliau beliau percaya lebih ramai atlet dan bakat baharu dalam sukan fin swimming di negara ini dapat dilahirkan hasil penganjuran pertandingan yang bersifat akar umbi.
“Sukan ini sudah dipertandingkan di Sukan Sea beberapa kali dan negara juga ada menghantar atlet. Pembangunan sukan ini masih baharu, tetapi saya percaya dengan adanya penganjuran pertandingan bersifat akar umbi, lebih ramai bakat baharu boleh diketengahkan, kita mahu sukan ini dapat diterima ramai supaya kemajuannya dapat digerakkan,” katanya.  – KOSMO! ONLINE


Angkut 2 tan daun ketum guna lori simen
Oleh ROHANA MOHD. NAWI

8 Januari 2023, 3:17 pm
KOTA BHARU – Taktik dua lelaki yang menggunakan sebuah lori simen untuk menyeludup dua tan daun ketum terbongkar apabila kenderaan yang dinaiki mereka ditahan semasa berada di tepi jalan di Batu 6, Batu Melintang dekat Jeli semalam.
Pemandu dan kelindan lori yang masing-masing berusia 28 tahun dicekup selepas polis melihat kenderaan itu berada dalam keadaan mencurigakan kira-kira pukul 4 pagi.
Ketua Polis Kelantan, Datuk Muhamad Zaki Harun berkata, anggota polis membuat keputusan untuk memeriksa kenderaan itu selepas mendapati lori simen kebiasaannya jarang bergerak pada waktu malam.
Menurutnya, pemeriksaan di dalam lori terbabit pada awalnya hanya menemui sebotol air ketum yang berada di bahagian tempat letak kaki.
“Hasil pemeriksaan lanjut di bahagian tangki lori itu telah membawa kepada penemuan sebanyak 200 bungkusan plastik hitam yang mengandungi 2,000 kilogram daum ketum.
“Siasatan mendapati, kesemua daun-daun ketum itu dianggarkan bernilai RM20,000 dan ia dipercayai dibawa dari negeri di utara untuk dijual bagi pasaran di Kelantan,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Muhamad Zaki memberitahu, ujian saringan air kencing terhadap kedua-dua suspek yang mempunyai rekod jenayah lampau berkait kes narkotik mendapati mereka positif dadah jenis benzo iaitu sejenis ubat penenang.
Menurutnya, polis sedang menjalankan siasatan berhubung penglibatan kedua-dua suspek dan syarikat tempat mereka bekerja dalam kegiatan tersebut:
“Sekiranya ada kaitan, kita akan menyita lori simen yang digunakan oleh kedua-dua suspek untuk menyeludup daun-daun ketum itu,” katanya.
Tambah Muhamad Zaki, kedua-dua suspek ditahan reman selama empat hari bermula semalam dan kes disiasat mengikut Seksyen 30(3) Akta Racun 1952. – KOSMO! ONLINE


Pensyarah wanita rugi duit RM1.3 juta dikebas ‘Inspektor Ku’
Oleh MOHAMAD FAIZAL HASHIM

8 Januari 2023, 3:45 pm
JOHOR BAHRU – Seorang pensyarah wanita kerugian RM1.3 juta akibat ditipu individu menyamar sebagai ‘Inspektor Ku’ selepas didakwa terlibat aktiviti pengubahan wang haram dan dadah.
‘Pegawai polis’ itu menawarkan bantuan dan mengarahkan mangsa yang berusia 41 tahun membuka akaun bank baharu bagi menyelesaikan kes tersebut.
Ketua Polis Johor, Datuk Kamarul Zaman Mamat berkata, mangsa  membuat laporan polis semalam selepas semakan mendapati kesemua wangnya dipindahkan ke dalam beberapa akaun yang tidak dikenali.
“Kes bermula apabila mangsa menerima panggilan telefon daripada seseorang yang memperkenalkan diri dari Kementerian Kesihatan mendakwa dia terlibat dalam pemalsuan laporan Covid-19 di Sabah.
“Setelah mangsa menafikan dakwaan itu, panggilan disambungkan kepada individu kononnya pegawai dari Ibu Pejabat Polis Kontinjen (IPK) Sabah bernama Inspektor Ku. Lelaki itu beritahu mangsa terlibat kes pengubahan wang haram dan dadah,” katanya pada sidang akhbar di IPK Johor di sini hari ini.
Kamarul Zaman berkata, mangsa turut diarahkan untuk menyerahkan kata laluan perbankan online selain mendaftarkan nombor telefon yang diberikan lelaki tersebut.

Setelah membuka akaun bank baharu, mangsa mengikut arahan Inspektor Ku untuk memindahkan semua wang ke dalam akaun tersebut kononnya untuk simpanan selamat sementara sehingga kes selesai.
“Antara 17 Oktober hingga 25 November tahun lalu, mangsa telah memindahkan wang berjumlah RM1.3 juta ke akaun baharu itu,” katanya.-KOSMO! ONLINE


Kes tampar pelajar, KPM tunggu keputusan siasatan
Oleh NORUL AKMA MOHD.ZAIN

8 Januari 2023, 3:22 pm
SEBERANG PERAI – Kementerian Pendidikan (KPM) masih menunggu keputusan siasatan berhubung isu jurulatih yang menampar pipi dua pemainnya di Johor baru-baru ini.
Menterinya, Fadhlina Sidek berkata, siasatan itu telah selesai dan kini dibawa ke Unit Tatatertib dan Integriti KPM untuk tindakan selanjutnya.
“KPM tidak akan berkompromi dalam soal keganasan, keputusan siasatan itu sudah pun berada dalam pengetahuan Unit Tatatertib dan Integriti KPM.
“Proses ini penting sejak dari awal dan guru terlibat dalam kes ini boleh buat representasi (penjelasan),” katanya ketika ditemui pada program Pasar Percuma Kawasan Dewan Undangan Negeri (KADUN) Jawi di Gelanggang Bola Keranjang Bukit Panchor, di sini hari ini.
Beliau mengulas mengenai perkembangan siasatan kes dua pelajar perempuan yang ditampar jurulatihnya ketika kejohanan Bola Tampar Bawah 14 tahun (B14) baru-baru ini.
Sebelum ini, tular satu video berhubung insiden terbabit sehingga mendapat kecaman oleh pengguna media sosial serta maklum balas daripada pihak Kementerian Belia dan Sukan (KBS).

Susulan insiden itu, Persatuan Bola Tampar Malaysia (MAVA) mengambil tindakan tegas dengan menggantung sementara jurulatih terlibat.
Bagaimanapun, ibu bapa kepada atlet remaja terbabit memohon supaya jurulatih berkenaan dikekalkan dengan meminta semua pihak menghentikan kecaman mahupun mengambil sebarang bentuk tindakan. -KOSMO! ONLINE


Upah bakar kereta RM800, simbah cat RM500
Oleh MOHAMAD FAIZAL HASHIM

8 Januari 2023, 3:12 pm
JOHOR BAHRU – Ahli sindiket ah long sanggup datang dari Kuala Lumpur ke Batu Pahat untuk melakukan perbuatan khianat terhadap peminjam sindiket tersebut.
Malah, ahli sindiket turut menerima habuan sebanyak RM800 bagi setiap perbuatan khianat dengan api dan RM500 sebagai upah simbah cat.
Sindiket yang beroperasi sejak Oktober tahun lalu terbongkar selepas lapan ahlinya berusia 27 hingga 67 tahun ditahan dalam beberapa serbuan sekitar Kuala Lumpur.
Ketua Polis Johor, Datuk Kamarul Zaman Mamat berkata, dengan penahanan lapan individu termasuk dua orang wanita warganegara Vietnam itu telah berjaya menyelesaikan 21 kes sekitar negeri ini termasuk di Brickfield dan Tanjung Minyak, Melaka.
“Pada 4 Januari lalu, sepasukan polis bahagian D7 Jabatan Siasatan Jenayah (JSJ) Ibu Pejabat Polis Kontinjen (IPK) Johor dan Bahagian Siasatan Jenayah Ibu Pejabat Polis Daerah (IPD) Batu Pahat telah membuat serbuan dan menahan tiga ahli sindiket itu pada pukul 1.40 petang.
“Maklumat itu adalah hasil kolaborasi dengan Bahagian Siasatan Jenayah IPD Brickfield yang sebelum ini telah menahan tiga lelaki tempatan dan dua wanita termasuk seorang wanita warganegara Vietnam,” katanya pada sidang akhbar di IPK Johor, di sini hari ini.

Dalam serbuan tersebut, polis turut merampas tujuh unit telefon bimbit, wang tunai RM4,649, sepasang sarung tangan, dua buah kereta, 12 keping kad ATM, dua keping kad akses rumah dan dua keping kertas tercatit alamat peminjam.
Menurut Kamarul Zaman, pihaknya masih menjalankan siasatan lanjut bagi mengesan saki baki sindiket yang masih bebas.
Katanya, ahli sindiket ini yang berpangkalan di ibu kota sanggup meredah lebih 300 kilometer dengan membuat perjalanan antara 12 tengah malam hingga empat pagi bagi mengelak pergerakan dikesan.
“Siasatan awal juga mendapati keldai akaun bagi sindiket terbabit akan menerima wang upahan sebanyak 10 peratus daripada nilai transaksi.
“Ada di antara tangkapan yang dibuat adalah bekas peminjam yang gagal menjelaskan hutang dan melakukan jenayah demi bagi melangsaikan hutang dan mengaut keuntungan lebihan.
“Modus operandi sindiket itu adalah dengan mengiklankan ke media sosial dan mengenakan kadar pinjaman dari RM1,000 sehingga RM50,000 manakala faedah pinjaman yang dikenakan sebanyak 20 sehingga 50 peratus,” katanya.
Kesemua tangkapan telah direman selama enam hari sehingga Selasa ini bagi membantu siasatan.
Kes disiasat mengikut Seksyen 427 Kanun Keseksaan, Seksyen 435 Kanun Keseksaan serta Seksyen 436 Kanun Keseksaan.-KOSMO! ONLINE


Dua beranak ditahan, 7 bulan bersekedudukan dengan kekasih ibu
Oleh DIYANATUL ATIQAH ZAKARYA

8 Januari 2023, 4:27 pm
MELAKA – Dua beranak dicekup bersekedudukan kira-kira tujuh bulan dengan seorang duda dalam serbuan Operasi Sentuhan Kecundang di Serkam, di sini, Khamis lalu.
Wanita berusia 50-an dan anak perempuannya, 16 tahun dicekup bersama-sama seorang lelaki 50-an kira-kira pukul 7.05 malam oleh sepasukan penguat kuasa Jabatan Agama Islam Melaka (JAIM).
Pengarah Jabatan Agama Islam Melaka (JAIM) Datuk Che Sukri Che Mat berkata, lebih mengejutkan wanita tersebut mengakui masih berstatus isteri orang dan mendakwa dalam proses penceraian.
“Hasil maklumat awam, satu serbuan telah dilakukan dan pemeriksaan di dalam rumah mendapati sepasang kekasih telah tinggal bersekedudukan bersama seorang remaja iaitu anak wanita berkenaan.
“Lelaki itu merupakan duda dan mendakwa akan berkahwin dengan wanita berkenaan tetapi masih belum melakukan proses untuk bernikah kerana kekasihnya itu masih berstatus isteri orang dan dalam proses penceraian,” katanya ketika dihubungi pemberita di sini, hari ini.
Tambahnya, ketika disoal siasat anak wanita terbabit turut mendakwa lelaki tersebut merupakan bakal ayahnya.

Mengulas lanjut beliau berkata, wanita itu memberi alasan telah ditinggalkan oleh suaminya hampir tujuh bulan dan proses penceraian sedang berjalan di Mahkamah Syariah.
“Ketika serbuan dilakukan, lelaki itu yang bekerja sebagai pemandu di sebuah syarikat swasta memberikan alasan baru sahaja datang ke rumah terbabit untuk membantu membaiki kenderaan wanita berkenaan.
“Namun, pemeriksaan dijalankan mendapati terdapat pakaiannya di dalam bilik dan ruang tamu rumah tersebut,” katanya.
Che Sukri berkata, ketiga-ketiga mereka ditahan dan dibawa ke Bahagian Penguatkuasaan Syariah JAIM untuk tindakan selanjutnya mengikut Seksyen 53 Enakmen Kesalahan Syariah Negeri Melaka 1991 kerana bersekediaman. – KOSMO! ONLINE.


Mayat warga asing ditemui di parkir kondominium
Oleh EDDY AQMAL MOHAMED HAMIDI

8 Januari 2023, 3:39 pm
PUTRAJAYA – Mayat seorang pekerja warga asing ditemui dalam keadaan terbaring atas hamparan kotak di kawasan meletak kereta sebuah kondominium dalam pembinaan di Presint 15 di sini hari ini.
Ketua Polis Daerah Putrajaya, Asisten Komisioner A. Asmadi Abdul Aziz berkata, pihaknya menerima panggilan daripada seorang pengawal keselamatan yang memaklumkan tentang penemuan tersebut kira-kira pukul 7.30 pagi sebelum bergegas ke lokasi.
“Sepasukan anggota polis dari Bahagian Siasatan Jenayah Ibu Pejabat Polis Daerah (IPD) Putrajaya telah digerakkan ke lokasi kejadian dan mendapati si mati merupakan warga Bangladesh yang bekerja sebagai pemasang mozek di kondominium berkenaan.
“Siasatan awal mendapati, si mati yang merupakan seorang lelaki berusia 43 tahun itu dipercayai mengalami serangan jantung dan tiada sebarang kecederaan luaran lain yang ditemui,” katanya ketika dihubungi di sini hari ini.
Menurut A. Asmadi, mayat tersebut ditemui terbaring atas hamparan kotak yang dijadikan sebagai tempat berehat di bahagian bawah tanah kondominium sedang dalam pembinaan itu.
“Majikan si mati turut berada di lokasi dan kesemua saksi akan diambil keterangan.

“Mayat telah dibawa ke Jabatan Forensik Hospital Putrajaya untuk dibedah siasat yang akan dibuat sebaik keputusan ujian Covid-19 si mati diperolehi,” ujar beliau.
Tambah A. Asmadi, setakat ini kes diklasifikasikan sebagai kematian mengejut (SRD) sehingga bedah siasat selesai dijalankan. – KOSMO! ONLINE


Ops Hire: Tiga individu didakwa di mahkamah esok
Oleh EDDY AQMAL MOHAMED HAMIDI

8 Januari 2023, 3:27 pm
PUTRAJAYA – Seramai tiga individu yang masing-masing terdiri daripada pengarah dan pengurus syarikat akan didakwa di Mahkamah Sesyen Kuala Lumpur esok berhubung isu penyelewengan dana Program Penjana Kerjaya (PenjanaKerjaya).
Pendakwaan ke atas ketiga-tiga individu berkenaan akan dibuat pada pukul 9 pagi.
Terdahulu, Kosmo! Online sebelum ini melaporkan tentang operasi besar-besaran Suruhanjaya Pencegahan Rasuah Malaysia (SPRM) bersama Pertubuhan Keselamatan Sosial (Perkeso) digelar Ops Hire susulan dakwaan berlakunya penyelewengan dana Pelan Jana Semula Ekonomi Negara (Penjana).
Menerusi Ops Hire, lebih daripada 40 individu yang terdiri daripada pemilik, pengarah dan pengurus syarikat telah ditahan serta disiasat selepas dipercayai mengemukakan invois Program Latihan Insentif Pengambilan Pekerja yang mengandungi butiran matan palsu kepada Perkeso.
Difahamkan, kesemua tuntutan tersebut adalah bagi memperolehi bayaran di bawah peruntukan Penjana berjumlah kira-kira RM700,000 sedangkan program tersebut tidak dilaksanakan sepenuhnya.
Beberapa kertas siasatan berhubung tuntutan palsu insentif PenjanaKerjaya juga telah dibuka oleh SPRM membabitkan penipuan dianggarkan sebanyak RM100 juta. – KOSMO! ONLINE


Pensyarah terperdaya tawaran kerja sambilan, rugi RM21,939
Oleh NORHAFIZAN ZULKIFLI

8 Januari 2023, 4:22 pm
KUANTAN – Seorang pensyarah kolej berputih mata selepas wang simpanannya sebanyak RM21,939 lesap selepas dia terperdaya dengan tawaran kerja sambilan secara dalam talian.
Ketua Polis Pahang, Datuk Seri Ramli Mohamed Yoosuf berkata, kejadian bermula pada 1 Januari lalu selepas mangsa berusia 30 tahun menyertai satu iklan di sebuah laman sosial.
Katanya, wanita itu kemudian dikehendaki membuat tugasan bagi mendapat komisyen sebanyak 0.38 peratus.
“Mangsa berurusan melalui aplikasi WhatsApp dan satu pautan untuk melaksanakan tugasan yang diberikan.
“Setelah berbincang, mangsa memindahkan RM300 ke akaun bank yang diberikan dan memperoleh pulangan RM350.
“Dengan keuntungan RM50 yang diterima, mangsa mula percaya dan membuat sembilan kali pemindahan wang ke dua akaun bank,” katanya.

Ramli berkata, mangsa menggunakan wang simpanan sendiri untuk kesemua transaksi yang dibuat.
Polis menasihatkan orang ramai agar tidak mudah terpengaruh dengan tawaran pekerjaan melalui media sosial yang menjanjikan pulangan lumayan dan menyemak nombor akaun di pautan https://semakmule.rmp.gov.my/ sebelum membuat transaksi. – KOSMO! ONLINE.


Seluar berkilat, subang labuh, Che Ta ‘vogue’ tengok bola
Oleh MOHAMMAD SHAHEMY AZMI

8 Januari 2023, 4:05 pm
PETALING JAYA – Gaya selebriti terkenal Rozita Che Wan mencuri perhatian peminat apabila tampil glamor sewaktu hadir menyaksikan separuh akhir pertama Piala Persekutuan Bola Sepak ASEAN (AFF) yang berlangsung di Stadium Nasional Bukit Jalil, malam tadi.
Rozita atau mesra disapa Che Ta yang hadir ke stadium bagi memberi sokongan kepada skuad Harimau Malaya (Malaysia) menentang Thailand bergaya seperti kelaziman walaupun sekadar mahu menyaksikan perlawanan bola sepak.
Menerusi beberapa hantaran yang dimuat naik Che Ta dalam Instagram miliknya, pelakon asal Alor Setar, Kedah itu bersemangat menyarung jersi pasukan skuad kebangsaan berwarna kuning bersama jaket dengan rona senada.
“Gol!” tulis Che Ta ringkas ketika meraikan jaringan gol oleh penyerang kebangsaan, Faisal Halim.
Tambah mencuri perhatian apabila Che Ta turut mengenakan aksesori berupa subang berlian ‘berjuntai’ untuk melengkapkan gayanya sekali gus menjadikan penampilannya kelihatan cukup glamor.
Bukan itu sahaja, dia turut mengenakan seluar hitam dengan fabrik berkilau (gliter) ketika turun ke stadium yang turut disertai suami iaitu pelakon, Zain Saidin dan abang iparnya, Mazlan Pet Pet.

Seperti biasa, walaupun bersesak-sesak di dalam stadium, pelakon berusia 52 tahun itu tetap tidak boleh melepaskan bulu mata palsu yang sudah menjadi identiti dirinya pada setiap masa.
Meninjau dalam ruangan komen, rata-rata pengikut Che Ta terhibur melihat gaya dan penampilannya yang sering mencuri tumpuan.
“Pergi tengok bola pun lawa,” kata seorang pengikutnya.
“Di mana-mana pun lawa Che Ta,” puji seorang netizen.
“Berkenan sungguh dengan subang labuh Che Ta,” usik seorang peminatnya.
Sekadar info, skuad Harimau Malaya terus menghidupkan impian ke final AFF selepas menewaskan juara bertahan, Thailand 1-0 menerusi jaringan oleh tonggak negara, Faisal Halim pada minit ke 28.
Aksi separuh akhir kedua dijadualkan berlangsung di Stadium Thammasat, Pathum Thani, Thailand Selasa ini. – KOSMO! ONLINE


Rita Rudaini pesan kuat mental, fizikal naik mahkamah
Oleh HANISAH SELAMAT

8 Januari 2023, 2:15 pm
PETALING JAYA – Pernah melalui pengalaman turun naik mahkamah syariah menuntut hak membuatkan pelakon Rita Rudaini mengingatkan Puteri Sarah Liyana Kamaruddin mempersiapkan diri dari segi mental dan fizikal.
Katanya, cabaran lebih besar bakal menunggu apabila kes rumah tangga dibawa ke muka pengadilan nanti yang turut membabitkan campur tangan pihak luar.
“Selepas ini episod mahkamah lagi perit. Akan ada campur tangan dan tukang mengajar pelik-pelik.
“Lepas itu, netizen yang tak tahu pasal hukum hakam pula akan salahkan pihak perempuan,” katanya menerusi perkongsian InstaStory.
Rita juga menyatakan mengenai wujudnya kelompok bapa yang lebih daripada berkemampuan dari segi wang ringgit namun berkira-kira dalam soal hak nafkah anak.
“Aku dah lalui. Pasal roti pun akan jadi isu di mahkamah. Duit berlambak dan berkepuk tetapi kalau hati dah hitam, soal hukum hakam pun dia buta.

“Maka bermulalah episod kena minta nafkah anak. Duit banyak belum tentu nak bagi anak-anak, kena gaduh dulu dekat mahkamah. Benda yang tak sepatutnya dipertikaikan dalam mahkamah, itu kan tanggungjawab.
“Macam mana kau belanja, macam itu juga kena bagi dekat anak-anak. Bila dah sampai tahap kena bincang dekat mahkamah ini sebab hati lelaki itu sudah tahap bangkai,” luahnya lagi.
Pada masa sama, ibu tunggal anak dua itu memuji sikap penerbit dan pengarah terkenal, Datuk Yusof Haslam yang mempertahankan serta menyayangi menantunya ketika sedang bergelut dengan kemelut rumah tangga.
Tambah Rita lagi, keperibadian serta sokongan tidak berbelah bagi ibu bapa mentua dalam situasi tersebut selain tidak menyebelahi darah daging sendiri secara membuta tuli sebagai contoh insan yang mempunyai didikan baik.
“Inilah contoh keluarga mentua yang ada didikan baik, hati yang baik. Tidak menyokong benda yang salah walaupun daripada anak kesayangan sendiri. Salah tetap salah. Keluarga yang ada ‘class’ tersendiri,” katanya.
Terus memperjuangkan nasib wanita, Rita turut mengecam tindakan suami yang jelas tidak menghormati isteri dengan mengkhianati kepercayaan diberi.
Untuk rekod, Rita Rudaini pernah mendirikan rumah tangga dengan pemain bola sepak negara, Aidil Zafuan namun berpisah pada 2013. – KOSMO! ONLINE


Tidak payah sibuk rumah tangga Syamsul – Sajat
Oleh FLORINA DERIS

8 Januari 2023, 2:38 pm
PETALING JAYA – Usahawan kosmetik kontroversi, Muhammad Sajjad Kamaruz Zaman menasihatkan orang ramai untuk tidak masuk campur dengan kehidupan rumah tangga orang lain.
“Kamu tidak perlu masuk campur kerana yang berkahwin adalah mereka, bukannya kalian. Berkahwin dua atau tiga ini bukanlah sesuata perkara yang baru di negara kita.
“Ini keluarga mereka dan biarkan mereka selesaikan dengan cara yang elok. Tidak perlu mengkritik dan biarkan mereka melaluinya dengan tenang,” katanya menerusi satu hantaran video.
Muhammad Sajjad atau Nur Sajat mengulas isu panas membabitkan hal rumah tangga selebriti terkenal yang juga penerbit, Syamsul Yusof yang mengundang pelbagai kecaman berikutan tindakannya berkahwin di Thailand tanpa pengetahuan isterinya, Puteri Sarah Liyana Megat Kamaruddin
Nur Sajat berkata, semua pihak perlu mendoakan yang baik-baik kerana itu lebih afdal daripada memberikan komen dan pendapat negatif.
“Sebab, kita tidak berada dalam industri mereka. Doakan yang baik-baik semoga yang bergaduh, dibaik-baikkan, yang baik kita eratkan. Itu sahaja.

“Tidak perlulah hendak sibuk pasal orang berkahwin atau berkahwin dua, tidak payah. Bersikap positif. Tidak usah memeningkan kepala dengan hal rumah tangga orang dan sebaiknya fokus untuk menaikkan punca pendapatan anda dan jangan mencari punca dosa,” katanya.
Tambahnya, mereka adalah selebriti, maka itu kisah rumah tangga mereka diwar-warkan, namun sekiranya mereka orang biasa, maka orang pun tidak akan kisah.
Di ruangan komen, perkongsian itu mengundang pelbagai reaksi daripada netizan yang bersetuju dengan kenyataan tersebut.
“Betul juga apa yang dia katakan. Sesetengah netizen melebih-lebih. Tidak pasal-pasal dapat dosa percuma,” tulis seorang pengguna media sosial, @Ashrxxf.
“Betul kata Sajat. Tidak usah sibuk hal orang, cukup sekali mengulas dan tidak payah beria-ia hendak sibuk tepi kain orang,” komen @bryanbe_.
Hantaran video berdurasi 2 minit dan dua saat itu meraih sebanyak 260,000 jumlah tontonan, 1,776 ciap semula dan 2,028 tanda suka setakat ini. – KOSMO! ONLINE


Fadhlina ambil peluang cuti hujung minggu lawat sekolah
Oleh KOSMO!

8 Januari 2023, 2:09 pm
PETALING JAYA – Tatkala orang lain sibuk menghabiskan cuti hujung minggu bersama keluarga tersayang, Menteri Pendidikan Fadhlina Sidek pula ‘sibuk’ mengadakan lawatan ke sekolah.
Menerusi hantaran terbaharu Ahli Parlimen Nibong Tebal itu, beliau hari ini meneruskan rutin ziarah santai ke sekolah iaitu ke Kompleks asrama Sekolah Menengah Kebangsaan (SMK) Seri Nibong.
Jelas beliau, asrama tersebut menempatkan sekitar 200 orang pelajar.
Lawatan itu turut diiringi Pengetua SMK Seri Nibong, Zainuddin Abdul Hamid dan Pegawai Pendidian Daerah Seberang Perai Selatan, Dziauddin Mat Saad.
“Hujung minggu murid ‘outing’ YB. Takpa ka nak mai? soal Cikgu Zainuddin.
“Cikgu Zainuddin bersama pasukan juga menunjukkan keadaan rumah warden yang memerlukan tambah baik fasiliti dengan kadar segera,” tulisnya di laman Facebook hari ini.

Tambah Fadlina, pihak PPD juga akan membantu penyeliaan keperluan guru, warden dan murid diperkemaskan.
“Pesanan saya untuk anak-anak tingkatan 5 yang tekun meluangkan masa hujung minggu untuk mengulang kaji pelajaran, agar turut menjaga kesihatan dengan baik,” katanya.-KOSMO! ONLINE


Penduduk beri peringatan sebelum seorang pelajar lemas
Oleh NORHAFIZAN ZULKIFLI

8 Januari 2023, 2:42 pm
KUANTAN – Sekumpulan pelajar Universiti Teknologi Mara (UiTM) yang datang beriadah di Pantai Cherating sudah diberi peringatan agar tidak mandi terlalu jauh dari pantai sebelum berlakunya kejadian lemas yang meragut nyawa salah seorang dari kumpulan terbabit.
Penduduk yang juga penjaga kawasan tempat letak kenderaan Pantai Cherating, Amirul Azhim Abu Talib, 30, berkata, dia telah mengingati kumpulan pelajar tersebut sebaik sahaja melihat kedatangan mereka ke pantai tersebut semalam.
Katanya, melihatkan sekumpulan lima pelajar yang mandi pada jarak kira-kira 500 meter dari pantai sudah mula membuatkan dirinya berasa tidak sedap hati.
“Ketika itu saya sedang membuat kerja-kerja di sekitar kawasan tempat letak kereta ini. Saya nampak sekumpulan lima pelajar itu berada semakin jauh ke tengah pantai, ketika itu saya sudah terdetik rasa tidak sedap hati.
“Tidak lama kemudian saya didatangi salah seorang daripada mereka yang memaklumkan rakan mereka telah lemas,” katanya di sini hari ini.
Susulan itu, Amirul Azhim berkata, dia terus bertindak memandu kenderaan lasak pelbagai bentuk permukaan bumi (ATV) miliknya ke sepanjang persisiran pantai bagi mencari mangsa.

Katanya, dalam masa sama dia turut meminta rakan mangsa untuk meminta bantuan daripada peluncur ombak yang sedang melakukan latihan di kawasan sekitar untuk mencari mangsa.
“Pada awalnya peluncur menyangka telah menemukan mangsa dengan penemuan objek di tengah pantai, tetapi rupanya setelah didekati, objek itu adalah pelampung,”katanya.
Dalam pada itu, Amirul Azhim memberitahu, kali terakhir kejadian lemas hingga meragut nyawa berlaku di Pantai Cherating adalah pada tahun 2015.
“Lokasi mangsa dilihat lemas adalah lokasi yang sama kejadian lemas yang berlaku pada tahun 2015. Ada satu kawasan di Pantai Cherating ini yang ada teluk, bahaya jika mandi di kawasan itu yang berarus deras,” katanya.
Sementara itu Amirul Azhim memberitahu, pantai itu tidak mempunyai pengawal pantai menyebabkan dia secara sukarela bertindak menjadi pemantau bagi kawasan berkenaan.
Katanya, sekiranya keadaan cuaca tidak sesuai dengan ombak serta air yang deras, dia akan bertindak menasihati pengunjung agar tidak mandi terlalu jauh dari persisiran pantai.
“Saya dan peniaga di sekitar kawasan ini juga akan sentiasa memberikan kerjasama kepada pihak berkuasa selain akan menghulurkan segala bentuk bantuan sekiranya berlaku kejadian kecemasan seperti kejadian lemas yang berlaku semalam,”ujarnya. – KOSMO! ONLINE


Dua penunggang motosikal maut selang dua jam akibat langgar kerbau
Oleh ABDUL RASHID ABDUL RAHMAN

8 Januari 2023, 2:15 pm
PEKAN – Gara-gara kerbau dua nyawa melayang dalam kejadian kemalangan di dua lokasi berasingan di daerah ini selang dua jam.
Kejadian pertama berlaku pada pukul 12.20 tengah malam semalam di Kilometer 4 Jalan Pekan-Batu Balik mengorbankan seorang lelaki manakala kejadian kedua pada pukul 2 pagi tadi di Kilometer 4 Jalan Pekan-Nenasi mengorbankan seorang pelajar sekolah.
Ketua Polis Daerah Pekan, Superintendan Mohd Zaidi Mat Zin berkata, kejadian pertama berlaku ketika mangsa Mohd Azlan Abdul Aziz, 42, dalam perjalanan menunggang motosikal dari arah Batu Balik menghala ke Pekan.
“Apabila sampai di tempat kejadian mangsa yang menunggang motosikal jenis Honda RS150R telah terlanggar kerbau yang berada di tengah jalan.
“Akibat kejadian motosikal dinaiki mangsa terbabas jatuh ke dalam parit sebelah kanan jalan dan mangsa meninggal dunia di tempat kejadian akibat kecederaan parah,”katanya di sini hari ini.
Tambahnya lokasi kejadian adalah jalan lurus satu lorong dua hala dan semasa kejadian tidak hujan dan lokasi kejadian gelap tanpa lampu jalan.

Dalam pada itu, beliau berkata, kejadian kedua pada pukul 2 pagi di Kilometer 4 Jalan Pekan-Nenasi berlaku ketika mangsa Muhammad Syafiq Al-Syahmi Suhaime,18, dalam perjalanan menunggang motosikal dari Taman Permata menghala ke bandar Pekan.
“Apabila sampai di tempat kejadian motosikal jenis Yamaha 135 LC ditunggang mangsa telah terlanggar kerbau yang berada di tengah jalan.
“Akibat kemalangan penunggang motosikal tercampak ke atas jalan dan meninggal dunia di tempat kejadian,”katanya.
Menurutnya kes disiasat mengikut Seksyen 41(1) APJ 1987 dan mayat mangsa dihantar ke Hospital Pekan.
Katanya, bedah siasat akan dilakukan terhadap mayat mangsa selepas keputusan ujian Covid-19 diterima. – KOSMO! ONLINE


Luqman Hafidz nafi orang ketiga punca perceraian
Oleh NUR AL-FAIRUZA SYARFA NOR SAIDI

8 Januari 2023, 3:10 pm
PETALING JAYA – Pelakon dan pengarah, Luqman Hafidz menafikan kenyataan bekas isteri, Nurul Atiqah mengenai dakwaan kehadiran orang ketiga dalam perhubungan mereka sehingga menyebabkan berlakunya perceraian.
Menurut Luqman, 31, dia mengambil keputusan menghiraukan sebarang tuduhan daripada bekas isteri yang dibuat dalam hantaran Instagram awal Januari lalu dan tidak mahu mendedahkan punca penceraian mereka.
“Jika pihak sana mengatakan orang ketiga yang menjadi punca kami bercerai, saya nafikan. Terpulang apa yang dia mahu katakan.
“Buat masa sekarang saya tiada siapa-siapa dan tidak terfikir untuk mencari teman hidup baharu.
“Biarlah punca hal rumah tangga hanya saya dan pihak sebelah sana yang tahu untuk menjaga ibu bapa mertua dan keluarga saya,” kata pemilik nama lengkap Mohd. Luqman Hafidz Mohd. Fauzi itu.
Sebelum ini, pelakon Ola Bola itu terpalit dengan spekulasi bercuti ke Pulau Pinang bersama orang ketiga yang dipercayai mengganggu perkahwinannya.

Namun, Luqman menafikan perkara tersebut dan memaklumkan memiliki ramai kawan perempuan lebih-lebih lagi sejak menjejakkan kaki dalam dunia pengarahan.
“Orang boleh cakap apa yang mereka mahu katakan. Saya jenis berkawan dengan semua.
“Apabila sudah berada di kerusi pengarah sekarang, saya kerap berjumpa ramai orang.
“Buat masa ini, apa yang boleh saya maklumkan adalah saya ramai kawan wanita tetapi tiada yang istimewa,” katanya.
Dalam pada itu, pelakon asal Selangor itu memaklumkan lebih selesa mengunci mulut mengenai hal perkahwinannya termasuk perceraian yang berlaku pada Jun tahun lalu.
“Siapa yang kenal saya dan ikut penglibatan dalam industri akan tahu bahawa saya jenis susah berkongsi perkara privasi.
“Selepas selesai proses perceraian pada Jun lalu, saya lebih fokus perihal kerja,” katanya.
Terdahulu, Luqman mendedahkan telah meleraikan ikatan perkahwinan bersama Nurul Atiqah secara baik di mahkamah.
Mereka mendirikan rumah tangga pada Mac 2020 dan dikurniakan seorang cahaya mata perempuan bernama Eve Laura yang kini berusia tiga tahun. – KOSMO! ONLINE


KPM ajak NGO bincang isu pelajar tercicir secara holistik
Oleh NORUL AKMA MOHD.ZAIN

8 Januari 2023, 2:22 pm
SEBERANG PERAI – Kementerian Pendidikan (KPM) mengajak mana-mana pertubuhan bukan kerajaan (NGO) berbincang bagi menangani masalah keciciran pelajar secara lebih holistik.KPM
Menterinya, Fadhlina Sidek berkata, pihaknya memandang serius isu berkenaan dengan mengambil kira setiap pandangan yang dilontarkan pihak NGO berhubung isu tersebut.
Menurutnya, ini selaras dengan teras utama kementerian yang ingin memastikan masalah keciciran pelajar dalam pendidikan di sekolah dapat diatasi dengan segera.
“Kita memang maklum (mengenai maklum balas) dari semua pihak yang mengadakan kajian mengenai isu keciciran pelajar di kawasan mereka. Justeru, kita mohon pihak terlibat (NGO) rujuk KPM bersama data hasil kajian (untuk tindakan selanjutnya).
“Dengan ini, kita boleh buat intervensi bersama (NGO) seterusnya melihat sama ada program yang dilakukan KPM bagi mengatasi keciciran pelajar itu efektif atau tidak (dalam menangani isu ini),” katanya kepada pemberita pada program Pasar Percuma Kawasan Dewan Undangan Negeri (KADUN) Jawi, di sini hari ini.
Beliau berkata demikian ketika diminta mengulas berhubung kajian sebuah NGO yang mendakwa hampir 100,000 pelajar dianggap tercicir daripada sistem pendidikan negara.

Beritahu beliau, pihaknya sememangnya mempunyai langkah bagi menangani isu keciciran pelajar dan kini dalam proses mendapatkan input berkaitan.
“Memandangkan kita belum ada data mengenai jumlah sebenar pelajar yang tercicir, jadi kita jemput NGO yang melakukan kajian ini untuk berbincang bagi mengambil tindakan selanjutnya,” katanya.
Terdahulu, Ketua Pegawai Eksekutif Untuk Malaysia, Zul Fikri Zamir memberi saranan kepada KPM bagi merangka satu pelan pemulihan untuk membimbing pelajar sekolah yang tercicir dalam sistem pendidikan nasional secara keseluruhannya.
Katanya, hal ini disebabkan kajian di lapangan mendapati hampir 100,000 pelajar dianggap tercicir daripada sistem pendidikan dan ia realiti yang amat membimbangkan. -KOSMO! ONLINE


Empat lelaki cabut lari tinggal ketamin RM1.4 juta dalam Myvi
Oleh ROHANA MOHD. NAWI

8 Januari 2023, 2:19 pm
KOTA BHARU – Empat lelaki termasuk seorang pelajar tingkatan empat ditahan tidak sampai 24 jam selepas lari meninggalkan kereta dinaiki mereka yang membawa dadah jenis ketamin seberat 25.5 kilogram bernilai RM1.4 juta di sekatan jalan raya (SJR) Kampung Laloh dekat Kuala Krai kelmarin.
Kesemua suspek berusia 16 hingga 30 tahun itu dicekup dalam empat serbuan berasingan di Kampung Gual Periok, Rantau Panjang kira-kira pukul 11 malam kelmarin hingga 4 petang semalam.
Ketua Polis Kelantan, Datuk Muhamad Zaki Harun berkata, anggota Jabatan Pengangkutan Jalan (JPJ) melihat sebuah kereta jenis Perodua Myvi dinaiki keempat-suspek dipandu dalam keadaan mencurigakan semasa tiba di SJR Kampung Laloh kira-kira pukul 8 malam.
Menurutnya, semasa anggota tersebut mahu memeriksa kereta terbabit, kesemua suspek terus keluar dan lari meninggalkan kereta itu.
“Anggota JPJ terus menjalankan pemeriksaan di dalam bahagian kereta itu sebelum menemui dua guni yang berisi 15 bungkusan berisi serbuk berwarna putih disyaki dadah jenis ketamin.
“Pemeriksaan lanjut turut menemui 11 bungkusan mengandungi serbuk sama di dalam sebuah beg pakaian. Anggota JPJ telah menyerahkan kesemua dadah yang dianggarkan seberat 25.5 kilogram itu kepada polis untuk tindakan lanjut, katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Mengulas lanjut, menurut Muhamad Zaki, siasatan lanjut berhubung penemuan dadah itu, polis telah menjalankan empat serbuan di Kampung Gual Periok, Rantau Panjang sebelum menahan keempat-empat suspek.
Katanya, dadah-dadah tersebut dipercayai diperoleh dari Thailand dan ia akan dijual di pasaran di luar Kelantan.
“Dadah itu dipercayai boleh dibekalkan kepada 41,500 orang penagih sekiranya ia terlepas ke pasaran.
“Polis masih menjalankan siasatan untuk mengenal pasti butiran lanjut mengenai kegiatan mereka dalam pengedaran dadah. Setakat ini, kita masih belum mendapat maklumat sama ada kumpulan itu mempunyai kaitan dengan sindiket pengedaran dadah antarabangsa atau sebaliknya,” katanya.
Muhamad Zaki memberitahu, dua suspek direman tujuh hari bermula semalam manakala dua lagi bermula hari ini dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Kos umrah naik mendadak ekoran kenaikan harga hotel di Mekah, Madinah -Matta
Oleh KOSMO!

8 Januari 2023, 3:06 pm
PETALING JAYA -Persatuan Ejen-Ejen Pelancongan dan Pengembaraan Malaysia (Matta) memaklumkan berlaku kenaikan mendadak harga bagi pakej umrah bagi jemaah yang ingin menunaikan ibadah itu ketika ini.
Ini kerana kata Naib Presiden Haji dan Umrah Matta, Mohd. Azri Abd Razak, perkara itu berlaku ekoran kenaikan mendadak kadar hotel di Mekah dan Madinah.
Jelas beliau, kenaikan itu berpunca daripada permintaan tinggi di hotel terutamanya di kedua-dua kota suci pada masa ini.
“Ia berikutan peningkatan jumlah jemaah umrah dari seluruh dunia apabila kerajaan di negara masing-masing membuka sempadan selepas situasi pandemik Covid-19 beransur pulih.
“Bukan harga hotel sahaja yang meningkat, malah harga pengangkutan dan tiket penerbangan juga semakin membebankan khususnya ketika musim kemuncak,” katanya dalam satu kenyataan di sini hari ini.
Mengulas lanjut, Mohd. Azri berkata, agensi pelancongan turut berdepan kesukaran mendapatkan pengesahan tempahan walaupun sudah menjelaskan bayaran penuh kepada pihak hotel.

“Kenaikan harga mendadak oleh pihak hotel membuatkan agensi pelancongan tersepit dan tiada pilihan selain menaikkan harga pakej terhadap jemaah umrah.
“Dengan keadaan dan kecelaruan yang berlaku sekarang, pihak Matta meminta agar semua jemaah umrah untuk bersabar dan memahami situasi ketidaktentuan yang berlaku di Madinah dan Mekah,” katanya.-KOSMO! ONLINE


Anwar berlepas ke Jakarta untuk lawatan rasmi selama dua hari
Oleh EDDY AQMAL MOHAMED HAMIDI

8 Januari 2023, 2:33 pm
PUTRAJAYA – Perdana Menteri, Datuk Seri Anwar Ibrahim bersama isterinya Datuk Seri Dr. Wan Azizah Wan Ismail berlepas ke Jakarta, Indonesia hari ini bagi memulakan lawatan rasmi selama dua hari ke negara republik itu.
Pesawat khas yang membawa Anwar dan Dr. Wan Azizah berlepas pada pukul 12.53 tengah hari tadi dari Kompleks Bunga Raya, Lapangan Terbang Antarabangsa Kuala Lumpur (KLIA).
Lawatan rasmi perdana menteri selama dua hari itu turut diiringi oleh Menteri Luar, Datuk Seri Zambry Abdul Kadir dan Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz.
Terdahulu, Zambry pada sidang akhbar khas bersempena lawatan rasmi julung kali Anwar sebagai perdana menteri ke Indonesia semalam memaklumkan bahawa sebanyak lapan memorandum persefahaman akan dimeterai di antara kedua-dua negara.
Memorandum berkenaan difahamkan akan ditandatangani ketika sesi kunjungan Anwar ke atas Presiden Indonesia, Joko Widodo di Istana Bogor yang dijangkakan pukul 10 pagi esok.
Ujar beliau, sebahagian besar memorandum berkenaan akan melibatkan kerjasama pembangunan Ibu Kota Negara (IKN) baharu Indonesia iaitu Nusantara kerana dijangka kesan pembukaan Nusantara memberi limpahan ekonomi kepada Sabah dan Sarawak.

Lawatan Anwar ke republik itu juga difahamkan akan membincangkan strategi bersama bagi melawan kempen anti minyak sawit Malaysia dan Indonesia di pasaran Kesatuan Eropah ketika ini selain turut berdiskusi berhubung isu sempadan darat dan maritim selain masalah pengambilan pembantu rumah Indonesia. – KOSMO! ONLINE


Bung Moktar letak jawatan Presiden SAFA
Oleh IVAN AMIRUL

8 Januari 2023, 1:30 pm
KOTA KINABALU – Datuk Seri Panglima Bung Moktar Radin, hari ini, mengumumkan perletakan jawatan sebagai Presiden Persatuan Bola Sepak Sabah (Safa) berkuatkuasa serta-merta selepas memegang tampuk pentadbiran badan induk itu sejak Jun 2021.
“Perletakan jawatan itu dibuat atas kerelaan dirinya selain mahu memberi tumpuan penuh kepada kerjaya politik.
“Surat perletakan jawatan secara rasmi akan dihantar kepada Setiausaha Agung SAFA dalam masa terdekat untuk dimuktamadkan,” katanya dalam kenyataan hari ini.
Dalam pada itu, Bung Moktar menerusi kenyataan sama berkata, walaupun mengakui sedikit rasa kecewa dengan pencapaian turun naik pasukan Sabah FC namun sepanjang mengetuai badan induk bola sepak itu, beliau dapat menyaksikan pasukan berkenaan sudah berupaya melakukan perubahan dalam pencapaian selain meningkatkan pembangunan bola sepak di peringkat akar umbi.
“Saya tetap gembira kerana sedikit sebanyak berjaya membawa perubahan kepada pentadbiran SAFA dan beberapa kejayaan pasukan Sabah FC walaupun ia masih ditahap yang masih belum memuaskan.
“Mengurus badan induk bola sepak seperti pasukan Sabah FC memerlukan sokongan dari semua pihak terutamanya peneraju utama kepimpinan negeri yang memerlukan kesungguhan untuk membantu SAFA khususnya pasukan Sabah FC melangkah lebih jauh ke hadapan.

“Menjadi harapan saya dan semua peminat yang selama ini menyanjung tinggi pasukan bola sepak Sabah agar terus memberikan sokongan kepada pengganti saya, ” katanya.
Sementara itu, Bung Moktar menegaskan sejak mengambil alih tampuk pentadbiran itu, tiada sebarang agenda peribadi selain berhadapan dengan pelbagai cabaran dari segi kekangan waktu dan sumber kewangan untuk memajukan mutu serta pencapaian sukan bola sepak di Sabah.
Terdahulu, Ahli Majlis Tertinggi SAFA pada Disember 2020 sebulat suara bersetuju melantik Bung Moktar sebagai pemangku Prsiden SAFA sebelum disahkan selaku Presiden dalam mesyuarat agung luar biasa SAFA pada Jun 2021. – KOSMO! ONLINE


Pernah lalui situasi Puteri Sarah, Intan Saleh beri semangat
Oleh HANISAH SELAMAT

8 Januari 2023, 12:35 pm
PETALING JAYA – Situasi dilalui Puteri Sarah Liyana Kamaruddin turut meraih perhatian ramai rakan selebriti yang tidak putus-putus memberikan sokongan termasuk usahawan dan personaliti media sosial, Intan Saleh.
Pernah berdepan keadaan sama, pemilik nama lengkap Intan Liana Saleh itu mengakui memahami perasaan seorang wanita yang dikhianati suami sendiri.
“Aku tahu macam mana perasaanya. Tak tahu nak nangis ke nak apa. Terdiam. Itu aku,” tulisnya dalam hantaran dalam Insta Story.
Intan juga tidak ketinggalan menitipkan pesan kepada Puteri Sarah supaya terus kuat menghadapi segala dugaan mendatang.
Katanya dalam hantaran lain, dia yakin ibu kepada dua cahaya mata itu mampu bertahan memandangkan pelakon tersebut merupakan seorang individu kuat semangat.
“Untuk Sarah terus kuat ya. Sarah dah terlebih kuat. Intan percaya Sarah dah buat yang terbaik. Tak apa, biar orang buat kita. Jangan kita buat orang. Rasa nak peluk Sarah sekarang,” katanya.

Menerusi beberapa perkongsian berbeza, Intan dilihat seakan meluahkan perasaan geram terhadap perbuatan pengarah kontroversi, Syamsul Yusof kepada sahabatnya itu.
“Kejam, itu saja aku nak cakap. Sakitnya, Ya Allah. Jangan nak cakap jodoh ke apalah. Eh, aku tak bolehlah. Maaf semua saya tengah menggigil ni geram. Emosi betul.
“Selalu orang yang buat hal ini akan rasa dia sentiasa betul. Lepas itu puaslah cari salah kita. Eh, emosilah saya.
“Hidup ini tak selalunya di atas. Sekarang kau fikir kau saja yang betul. Allah kalau nak tarik apa yang kau ada sekejap saja,” tulisnya lagi meluahkan rasa geram.
Pada masa sama, Intan turut mengingatkan suaminya, Mohd. Aizam Yahya supaya tidak melakukan perbuatan serupa, selain bersikap jujur andai mempunyai ‘orang baharu’.
Malah secara bergurau, dia berharap lelaki yang menjadi teman hidupnya sejak dua tahun lalu itu tidak menjaja cerita buruk mengenainya kepada wanita lain.
“Cinta (suami), kalau awak ada niat nak curang dengan saya atau pun apa-apa lah, bagi tahu saya saja. Kalau sudah ada perempuan lain jangan pula cerita buruk tentang saya.
“Perempuan akan suka dengar buruknya isteri pertama dan dia akan buatlah sehabis baik untuk awak!
“Ingat cinta, saya sudah banyak kali pesan kat awak. Eh tiba-tiba laki (suami) kita pula kena bebel,” kongsinya lagi.
Terdahulu, selepas tiga tahun bergelar ibu tunggal, Intan mendirikan rumah tangga dengan penjawat awam, Mohd. Aizam Yahya pada 21 Disember 2021.
Perkahwinan mereka dikurniakan seorang anak, manakala menerusi perkahwinan terdahulu dengan pemuzik, Ude Wahid pula diserikan dua putera.
Intan yang bercerai dengan Ude pada 2018, sempat bermadu dengan pelakon, Izreen Azminda.
Ketika Intan sedang berdepan kemelut dalam rumah tangganya, Puteri Sarah antara rakan artis yang turut memberikan sokongan moral untuk berdepan dugaan tersebut. – KOSMO! ONLINE


Seronok nikmati sarapan dalam warung ditenggelami banjir
Oleh KAMALIZA KAMARUDDIN

8 Januari 2023, 1:19 pm
KUALA NERUS – Beberapa kawasan di daerah ini termasuk Gong Badak di sini dilanda banjir kilat berikutan hujan lebat yang turun sejak malam tadi.
Begitupun, aktiviti seharian penduduk masih berjalan seperti biasa termasuk sebahagian besar warung dan kedai makan.
Pelanggan bukan sahaja tidak kisah malah dilihat seronok menikmati sarapan di dalam warung yang digenangi air terbabit.
Salah seorang pengusaha warung, Rosli Mohamad berkata, premis makanannya mula dinaiki air sewaktu dia dan pekerja sedang memasak menu jualan pada pukul 6 pagi.
“Biarpun air naik kira-kira 0.2 meter, saya memutuskan untuk meneruskan perniagaan kerana banyak makanan sudah siap dimasak.
“Beberapa pelanggan tiba seawal pukul 7 pagi seakan teruja mahu menikmati sarapan di dalam warung saya yang digenangi air. Mereka mengambil gambar dan video sebelum menularkannya di media sosial,” katanya ketika ditemui di sini hari ini.

Rosli berkata, kehadiran pelanggan ke Warung Bilal diusahakannya kemudiannya kian bertambah ramai ekoran gambar dan video tular terbabit.
Dia tidak menyangka rezeki berganda pada semalam walaupun pada mulanya merasakan banjir kilat yang berlaku tersebut sebagai ujian perniagaannya. – KOSMO! ONLINE


‘Takkan asyik berpolitik 24 jam’ – Abdul Rahman Dahlan
Oleh KOSMO!

8 Januari 2023, 1:41 pm
PETALING JAYA – Bekas Ahli Parlimen Kota Belud, Datuk Seri Abdul Rahman Dahlan kecewa dengan tindakan sesetengah pihak yang telah mencetuskan pergolakan parti di negeri Sabah.
Ini kerana menurut Ahli Majlis Kerja Tertinggi (MKT) UMNO itu, kebanyakan rakyat kini bergelut dengan pelbagai cabaran kehidupan dan ekonomi sedangkan ahli politik masih sibuk bersama agenda masing-masing.
“Apakah tiada langsung, walau pun sekelumit, perasaan simpati kepada rakyat Sabah yang sedang bergelut dengan cabaran kehidupan dan ekonomi?
“Takkan asyik berpolitik 24jam!,”katanya pada hantaran di Facebook.
Jelas Ketua UMNO Bahagian Tuaran itu, rakyat di negeri itu berhak mendapat kestabilan politik dan mendapat ruang untuk bernafas dari semua kekalutan politik.
Tambah beliau, rakyat kini marah, mual dan muak dengan politik.

“Kesabaran dalam berpolitik adalah tuntutan demokrasi. Ia salah satu tiang seri demokrasi. Kalau tiada kesabaran, demokrasi akan pincang,” ujarnya.
Terdahulu, Kosmo! melaporkan UMNO dan Barisan Nasional (BN) Sabah secara rasmi membuat keputusan untuk menarik diri daripada kerajaan negeri selepas hilang kepercayaan terhadap Ketua Menteri, Datuk Seri Hajiji Noor.
Perkara itu diumumkan oleh Pengerusi UMNO Sabah, Datuk Seri Bung Moktar Radin selepas mengadakan mesyuarat parti sebelum ini.
Ujar Bung Moktar, Hajiji telah melanggar perjanjian persefahaman yang dibentuk di bawah kerajaan negeri Sabah.-KOSMO! ONLINE


Penduduk Kuantan gempar buaya sesat dalam longkang
Oleh KOSMO!

8 Januari 2023, 12:25 pm
PETALING JAYA – Penduduk sekitar Kampung Jawa di Kuantan, Pahang gempar kewujudan buaya yang tersesat di dalam sebuah longkang di kawasan tersebut.
Dalam video yang tular menerusi media sosial, kelihatan haiwan reptilia itu berenang di dalam longkang yang mana ia berdekatan jalan raya serta perumahan penduduk.
Difahamkan, kejadian itu berlaku beberapa hari lalu dan orang awam berkumpul di sekitar longkang berpalang besi itu untuk melihat buaya tersebut.
Seorang pengguna TikTok meninggalkan komen dengan mendakwa, haiwan tersebut sering dilihat di kawasan itu.
“Di Kuantan ni, selalu nampak main di kawasan itu,” ujarnya.
“Jangan disangka longkang yang tenang tiada buaya,” kata seorang lagi pengguna. – KOSMO! ONLINE


Keluarga Syamsul Yusof enggan maafkan Kazar
Oleh MOHAMMAD SHAHEMY AZMI

8 Januari 2023, 1:05 pm
PETALING JAYA – “Kami keluarga Syamsul tidak akan memaafkan Kazar yang membantu anaknya (Ira Kazar) berkahwin dengan Syamsul.”
Itu kenyataan yang ditulis sendiri oleh ibu kepada pengarah kontroversi Syamsul Yusof, Datin Fatimah Ismail dalam satu tangkap layar komen yang tular apabila tidak akan memaafkan perbuatan pelakon, Kazar Saisi kerana membantu anak perempuannya bernikah dengan suami orang.
Dalam kenyataan tersebut, Fatimah melahirkan rasa kesal dan kecewa atas tindakan pelakon veteran itu apabila tergamak menghancurkan rumah tangga menantu kesayangannya yang juga isteri pertama Syamsul, Puteri Sarah Liyana.
“Kazar telah merosakkan rumah tangga Puteri Sarah Liyana dan anak-anak mereka! Namun kami terima takdir yang telah berlaku ke atas anak kami yang malang itu,” ujarnya.
Sementara itu, menerusi tinjauan Kosmo! Online dalam Instagram milik Kazar atau nama lengkapnya Kazaruddin Saisi, pelakon yang terkenal dengan watak Pak Samad menerusi drama 7 Hari Mencintaiku itu masih tenang tanpa berkongsi apa-apa hantaran berkaitan kontroversi membabitkan anaknya.
Jumaat lalu, kemelut rumah tangga antara Syamsul dan Puteri Sarah memasuki episod baharu apabila pengarah filem Mat Kilau: Kebangkitan Pahlawan itu mengaku sudah bernikah dengan Ira Kazar yang berwalikan bapa kandungnya, Kazar di Thailand.

Tidak berdiam diri, Puteri Sarah pula mendedahkan Syamsul sudah lama tidak pulang ke rumah dan telah menyekatnya dalam aplikasi WhatsApp sejak setahun lalu.
Dia juga menegaskan akan mengambil tindakan undang-undang terhadap Syamsul dan Ira.
Syamsul dan Puteri Sarah berkahwin pada 8 Mac 2014 dan dikurniakan dua cahaya mata iaitu Syaikhul Islam, 5, dan Sumayyah kini berusia tiga tahun. – KOSMO! ONLINE


Angin kencang, laut bergelora di beberapa kawasan perairan
Oleh SITI A'ISYAH SUKAIMI

8 Januari 2023, 2:05 pm
PETALING JAYA – Jabatan Meteorologi Malaysia (MetMalaysia) mengeluarkan amaran angin kencang dan laut bergelora melibatkan beberapa kawasan bagi tempoh tertentu.
MetMalaysia dalam kenyataan memaklumkan, amaran angin kencang dan laut bergelora (kategori pertama) dilaporkan melibatkan Seksyen A iaitu untuk perairan Malaysia.
“Angin kencang timur laut berkelajuan 40-50 kmsj dengan ombak mencapai ketinggian sehingga 3.5 meter (m) dijangka di kawasan perairan Pahang, Terengganu dan Kelantan sehingga hari ini.
“Selain itu, amaran turut dikeluarkan dijangka di kawasan perairan Sabah Timur dalam tempoh 11 hingga 14 Januari,” katanya pada hantaran tersebut.

Ujarnya, keadaan angin kencang dan laut bergelora ini adalah berbahaya kepada bot-bot kecil, rekreasi laut dan sukan laut.
Bagi Seksyen B perkapalan pula, amaran angin kencang dan laut bergelora (kategori kedua) melibatkan angin kencang timur laut berkelajuan 50 hingga 60 kmsj dengan ombak mencapai ketinggian sehingga 4.5 meter.

“Ia dijangka di kawasan perairan utara Condore serta barat laut Reef North sehingga hari ini. Keadaan ini berbahaya kepada semua aktiviti perkapalan dan pantai termasuk menangkap ikan dan perkhidmatan feri,” katanya.
Seterusnya amaran angin kencang dan laut bergelora (kategori pertama) melibatkan kawasan perairan Samui, Tioman, selatan Condore, utara Bunguran, Reef North dan Layang-Layang sehingga hari ini.
Amaran sama turut dikeluarkan melibatkan di perairan timur Palawan dan Sulu dalam tempoh 11 hingga 14 Januari. – KOSMO! ONLINE


5,400 pesara polis Selangor hidapi sakit kronik
Oleh ISKANDAR SHAH MOHAMED

8 Januari 2023, 12:22 pm
SHAH ALAM – Hampir 60 peratus atau 5,400 pesara polis di Selangor menghidapi penyakit kronik yang memerlukan rawatan perubatan di hospital dan alternatif.
Rata-rata mereka yang berusia 60 hingga 79 tahun itu menghidap sakit jantung, kencing manis, darah tinggi dan masalah saraf.
Timbalan Pengerusi Persatuan Bekas Polis Malaysia (PBPM) Selangor, Zulkepli Mohd. Ali Piah berkata, jumlah itu meliputi  9,000 pesara wajib yang berdaftar dengan pihaknya setakat ini.
Kata beliau, pihaknya menerima banyak rungutan daripada ahli dan keluarga termasuk 30 peratus yang sudah terlantar sakit di katil.
“Kebanyakkan golongan itu menghidapi penyakit tiga serangkai dan masalah saraf yang menyulitkan pergerakan mereka.
“Justeru, kita menggunakan pendekatan membantu mereka bagi mendapatkan rawatan di hospital selain kaedah terapi atau alternatif,” katanya ketika ditemui pada program bersama Pertubuhan Sentuhan Kasih Al-Qalam (Al-Qalam) di sini, hari ini.

Tambah Zulkepli, jalinan kerjasama dengan pusat rawatan alternatif dan tradisional turut dianggap keperluan kepada pesakit sebagai ikhtiar perubatan.
“Ada daripada ahli dan keluarga mereka memilih untuk berubat secara alternatif terutama yang menghadapi masalah saraf.
“Oleh itu, kerjasama dengan pusat rawatan seumpamanya memudahkan lagi urusan mereka selain perubatan di hospital sedia ada,” ujarnya.
Sementara itu, Presiden Al-Qalam, Datuk Seri Dr. Baharudin Abu berkata, pihaknya sentiasa menawarkan rawatan percuma kepada ahli PBPM terutama yang berpendapatan rendah atau B40.
“Rawatan itu antaranya menerusi pelaksanaan pelbagai program di seluruh negara sejak Al-Qalam ditubuhkan secara rasmi pada 2016.
“Ini melibatkan masalah saraf dan spiritual manakala yang kronik akan dirujuk kepada hospital yang mempunyai kemudahan serta peralatan lengkap,” katanya. -KOSMO!ONLINE


Mayat pelajar UiTM Dungun ditemukan
Oleh NORHAFIZAN ZULKIFLI

8 Januari 2023, 12:10 pm
KUANTAN – Mayat pelajar Universiti Teknologi Mara (UiTM) Dungun yang hilang ketika mandi di Pantai Cherating di sini semalam ditemukan pada pukul 7.30 pagi tadi.
Mayat mangsa, Adam Ridhuan Abdul Rejab, 18, ditemukan kira-kira 8.6 kilometer dari lokasi mangsa dilaporkan lemas.
Ketua Polis Daerah Kuantan, Asisten Komisioner Wan Mohd Zahari Wan Busu berkata, mayat mangsa ditemukan oleh orang awam yang sedang beriadah di Pantai Cherating di sini.
“Orang awam terbabit dikatakan terlihat mayat mangsa dalam keadaan tertiarap dengan memakai singlet berceloreng hijau dan seluar pendek hitam.
“Orang awam terbabit kemudiannya bertindak menghubungi talian kecemasan 999 untuk tindakan selanjutnya,”katanya di sini hari ini.
Menurut Wan Mohd Zahari, bertindak atas maklumat awam, pihak polis telah bergegas ke lokasi kejadian dan mayat mangsa dihantar ke Hospital Tengku Ampuan Afzan (HTAA) Kuantan untuk tindakan lanjut.

Katanya, pemeriksaan awal ke atas badan mangsa tidak menemukan sebarang kecederaan dan perkara mencurigakan berunsurkan jenayah.
“Ahli keluarga mangsa telah membuat pengecaman awal dan mengesahkan identiti mangsa,”katanya.
Semalam, seorang pelajar UiTM dikhuatiri lemas selepas dibawa arus ketika mandi bersama empat lagi rakannya di Pantai Cherating di sini.
Mangsa dilaporkan tiba di pantai terbabit pagi semalam bersama 19 rakannya untuk berehat dan berkelah.
Mangsa yang berasal dari Seri Kembangan, Selangor dikatakan hanyut dibawa arus deras dan hilang ketika mandi bersama-sama rakannya. – KOSMO! ONLINE


Bayern resah radang jantung Mazraoui
Oleh KOSMO

8 Januari 2023, 12:30 pm
MUNICH – Gergasi Jerman, Bayern Munich terpaksa melupakan khidmat Noussair Mazraoui buat seketika selepas pertahanan Maghribi itu disahkan mengalami radang pada jantung ekoran jangkitan Covid-19 semasa bersama The Atlas Lions di Piala Dunia baru-baru ini.
Maghribi mencipta kejutan besar apabila layak ke separuh akhir di Piala Dunia dan selepas kembali ke kelab, ujian yang dilakukan ke atas Mazraoui mendapati dia mengalami keradangan, namun tidak berada pada tahap serius.
Situasi itu bermakna Mazraoui tidak dapat menyertai pasukan ke kem latihan di Doha, Qatar dan belum dapat ditentukan bila pemain itu kembali.
“Noussair Mazraoui tidak dapat terbang bersama pasukan ke Doha bagi menjalani kem latihan. Pemain itu didapati positif Covid-19 semasa Piala Dunia, Disember lalu hingga menyaksikanya terlepas perlawanan suku akhir menentang Portugal.
“Selepas melakukan pemeriksaan susulan di Munich, doktor pasukan, Professor Dr. Roland Schmidt mendapati berlakunya keradangan ringan pada bahagian pericardium,” menurut kenyataan dikeluarkan Bayern.
Bagaimanapun, laporan menyebut bekas pemain Ajax itu mungkin terpaksa disisihkan untuk tempoh empat hingga enam minggu sekaligus berdepan risiko tidak dapat sertai pasukan bagi menghadapi aksi 16 pasukan terbaik Liga Juara-Juara menentang Paris Saint-Germain.

Selain Mazraoui, pemain tengah, Marcel Sabitzer turut terlepas sertai pasukan ke Doha kerana selesema. – AGENSI


Wanita melecur beg pakaian terbakar
Oleh ASLIZA MUSA

9 Januari 2023, 10:23 pm
KUALA KANGSAR – Seorang wanita melecur di muka dan lengan selepas beg pakaiannya terbakar dalam kejadian di Kompleks Perumahan PDRM Kuala Kangsar di sini petang tadi.
Ketua Balai Bomba dan Penyelamat (BBP) Kuala Kangsar, Ahmad Izuwan Zakaria berkata, sepasukan 15 anggota diatur gerak ke lokasi kejadian selepas menerima maklumat pada pukul 4.35 petang.
Katanya, kebakaran hanya melibatkan beg pakaian bimbit dan tidak melibatkan struktur rumah.
“Ketika anggota tiba di lokasi kejadian, api telah pun dipadamkan oleh orang awam. Seorang wanita berusia 40 tahun didapati melecur kira-kira 15 peratus di muka dan lengan, mangsa segera dihantar ke hospital bagi mendapatkan rawatan,” katanya ketika dihubungi di sini hari ini.
Menurut beliau, pemeriksaan lanjut di lokasi dijalankan bagi memastikan tiada kemerbahayaan lain susulan kebakaran berkenaan dan operasi tamat pada pukul 5.28 petang. – KOSMO! ONLINE


BN akan cari penyelesaian menang-menang – Ahmad Zahid
Oleh IVAN AMIRUL

9 Januari 2023, 10:32 pm
KOTA KINABALU – Presiden UMNO, Datuk Seri Dr Ahmad Zahid Hamidi memaklumkan beliau bakal mengadakan pertemuan dari hati ke hati bersama Ketua Menteri Sabah, Datuk Seri Hajiji Noor bagi menyelesaikan kemelut politik di Sabah.
“Tentunya kita akan cari jalan penyelesaian supaya keputusan secara menang-menang akan dicapai nanti.
“Insha-Allah selepas pertemuan itu, saya yakin Perdana Menteri, Datuk Seri Anwar Ibrahim akan menyatakan keputusan yang akan dibuat membabitkan ketua parti politik di Sabah,” katanya selepas bertemu pemimpin tertinggi BN Sabah, di sini, malam ini.
Terdahulu, Ketua UMNO Sabah, Datuk Seri Bung Moktar Radin mengumumkan parti menarik sokongan ke atas Datuk Seri Hajiji Noor selaku Ketua Menteri Sabah. – KOSMO! ONLINE


Orang awam rakam Ahmad Maslan bersedekah tepi jalan
Oleh KOSMO!

9 Januari 2023, 9:46 pm
PETALING JAYA – Kelibat Timbalan Menteri Kewangan, Datuk Seri Ahmad Maslan ketika menghulurkan sedekah kepada seorang gelandangan berjaya dirakam.
Ahli Parlimen Pontian tersebut dilihat bersama dua lagi individu dirakam menyapa dan menghulurkan sedikit wang kepada seorang lelaki baru-baru ini.
Lokasi kejadian berkemungkinan berlaku di sekitar Pusat Dagangan Dunia Kuala Lumpur (WTC).
Menerusi video yang dimuatnaik di laman sosial Tik Tok milik Jebat_jalanan itu, Ahmad dilihat menyapa dan menghulurkan sejumlah wang kepada lelaki terbabit.
Tinjauan di Twitter milik Ahmad juga mendapati beliau turut memuat naik video terbabit.
“Terima kasih Jebat Jalanan yang sebar #TikTok ini. Saya langsung tidak sangka ada yang ambil video.

“Saya beri RM50 kepada saudara kita yang susah itu, terserempak ketika berjalan kaki untuk ke Bangunan UMNO di WTCKL pagi Sabtu 7/1/23.
“Moga beliau tabah dlm menghadapi kehidupan ini,” ciap Ahmad. – KOSMO! ONLINE.


Remaja maut diserang gajah di kebun durian
Oleh ABDUL RASHID ABDUL RAHMAN

9 Januari 2023, 10:41 pm
LIPIS – Seorang remaja Orang Asli maut selepas diserang seekor gajah ketika mencari durian di Kampung Tual Pos Sinderut di sini hari ini.
Ketua Polis Daerah Lipis, Superintendan Azli Mohd Noor berkata, kejadian berlaku ketika mangsa, Andy Yok Manin,15, bersama keluarganya berada di dalam kebun durian di Kampung Tual di sini.
“Serangan gajah dipercayai bermula dari Kampung Regang yang kemudiannya dihalau oleh orang kampung lalu menghala ke kawasan kebun durian Kampung Tual dimana mangsa berada.
“Selepas kejadian serangan, keluarga mangsa telah membawa mangsa balik ke rumah sebelum dibawa ke hospital,” katanya di sini hari ini.
Menurutnya pihak polis telah membawa mangsa ke Hospital Lipis untuk bedah siasat bagi mengenalpasti punca kematian.
Katanya berdasarkan suasatan awal punca kematian dipercayai diserang gajah.

Pada 6 Disember tahun lalu, seorang wanita Orang Asli, Wak Angkat Yok Tong,39, terbunuh akibat dipijak oleh gajah di Kampung Simoi Baru, Pos Betau di sini.
Dalam kejadian kira-kira pukul 4 pagi itu mangsa yang sedang tidur cuba melarikan diri selepas rumah kayu didiaminya bergoyang ditarik kawanan gajah. – KOSMO! ONLINE


Lelaki warga emas maut, isteri cedera nahas empat kenderaan
Oleh ASLIZA MUSA

9 Januari 2023, 9:22 pm
TAPAH – Seorang lelaki warga emas maut dalam nahas membabitkan empat buah kenderaan di Kilometer 358.7, Lebuh Raya Utara-Selatan arah utara di sini petang tadi.
Mangsa yang maut dikenali sebagai Liew Kim Fah, 71, pemandu kereta Mazda CX-5 manakala isterinya, Oo Yop Chu @ Ho Yeh Choo, 59, pula cedera parah.
Ketua Polis Perak, Datuk Seri Mohd. Yusri Hassan Basri berkata, maklumat kejadian membabitkan empat kenderaan itu diterima pada pukul 5.25 petang dan siasatan awal mendapati, kenderaan jenis Hilux milik Plus Ronda telah berhenti di lorong kecemasan untuk memberi bantuan kepada kereta jenis Suzuki Swift yang mengalami tayar pancit.
“Kejadian berlaku apabila sebuah kereta jenis Mazda CX-5 yang dalam perjalanan dari Kuala Lumpur ke Ipoh itu telah melanggar belakang Hilux.
“Pelanggaran itu menyebabkan Hilux berkenaan melanggar belakang Suzuki Swift manakala kereta Mazda dipandu lelaki warga emas itu telah terbabas ke kanan jalan dan dilanggar dari belakang oleh sebuah kereta jenis Kia Optima,” katanya dalam kenyataannya di sini hari ini.
Katanya, dalam kejadian itu, pemandu dan penumpang kenderaan lain tidak mengalami sebarang kecederaan.

“Mangsa yang meninggal dunia dibawa ke Hospital Tapah untuk bedah siasat. Siasatan kes dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Program jualan terus dari ladang akan diperbanyak – Ahmad Zahid
Oleh MOHD. HUSNI MOHD. NOOR

9 Januari 2023, 10:16 pm
PUTRAJAYA – Lembaga Pemasaran Pertanian Persekutuan (FAMA) akan memperbanyakan jualan terus dari ladang membabitkan penyertaan 1,793 premis jualan di seluruh negara.
Itu antara lapan syor yang dikemukakan hasil Mesyuarat Jawatankuasa Pemantauan Pelaksanaan Majlis Tindakan Sara Hidup (NACCOL) yang berlangsung hari ini.
Timbalan Perdana Menteri, Datuk Seri Dr. Ahmad Zahid Hamidi berkata, dijangkakan sebanyak 10,000 kali jualan akan dilaksanakan menerusi premis jualan FAMA itu malah harga yang ditawarkan juga dijangka lebih rendah daripada harga pasaran.
“Syor lain termasuk meneruskan dasar kawalan harga dan subsidi ayam sementara satu dasar berkaitan mekanisme bersasar dimuktamadkan serta meneliti mekanisme harga dua peringkat bagi 1.6 peratus minyak sawit mentah kemasan botol dan 8.4 peratus keluaran kemasan berpaket.
“Mesyuarat juga mahu isu kos sara hidup ditangani menggunakan polisi dan perundangan persaingan sekali gus melindungi kepentingan pengguna dari ancaman kartel dan monopoli,” katanya menerusi kenyataan akhbar hari ini.
Dalam pada itu, katanya, syor lain termasuk menaik taraf FAMA sebagai Agensi Keterjaminan dan Sekuriti Makanan dengan objektif memastikan pengeluaran dan pengedaran makanan utama dibuat secara konsisten, cekap dan cukup.

Katanya, penyelarasan rentas negeri juga akan dilaksanakan oleh Kementerian Perladangan dan Komoditi supaya mekanisme pelaksanaan harga dua peringkat tidak memberi impak besar kepada industri dan pengguna.
Sementara itu, Ahmad Zahid berkata, Ops ATM (ayam, telur dan minyak masak) dan Ops Anti Sorok yang dilaksanakan Kementerian Perdagangan Dalam Negeri dan Kos Sara Hidup (KPDN) telah memeriksa 814,718 premis menerusi 31,009 penyamaran. – KOSMO! ONLINE


Sultan Selangor bimbang aset ‘tua’ TLDM
Oleh MOHD YUNUS YAKKUB

9 Januari 2023, 9:54 pm
SHAH ALAM – Sultan Selangor, Sultan Sharafuddin Idris Shah menzahirkan kebimbangan terhadap aset-aset keselamatan khususnya kapal-kapal Tentera Laut Diraja Malaysia (TLDM).
Menerusi hantaran di Facebook Selangor Royal Office, Sultan Sharafuddin menegaskan ini terutama terhadap aset yang telah berusia dan perlu ditukar.
“Ini bagi memastikan kedaulatan perairan negara sentiasa terpelihara dan dalam keadaan siap siaga,” katanya.
Media sebelum ini melaporkan Panglima Tentera Laut, Laksamana Tan Sri Mohd. Reza Mohd. Sany dipetik berkata, 58 peratus daripada kapal-kapal TLDM berusia jauh lebih tua daripada HTMS Sukhothai yang karam pada 18 Disember lalu.
Mohd. Reza turut memaklumkan tanpa apa-apa tindakan drastik dari kerajaan dalam menangani isu bajet pertahanan sekali gus isu keusangan aset-aset tersebut akan terus membelenggu TLDM untuk jangka waktu yang panjang.
Terdahulu, Sultan Sharafuddin selaku Kepten Yang Dipertua Tentera Laut Diraja Malaysia (TLDM) berkenan menerima menghadap Mohd. Reza sempena persaraan beliau di Istana Bukit Kayangan, Shah Alam.

Mohd. Reza dilantik sebagai PTL pada 30 November 2018 dan akan menyerahkan tugas kepada pengganti beliau pada 23 Januari depan.
Pada sesi itu juga, Mohd. Reza turut merafak sembah memperkenalkan Timbalan PTL, Laksamana Madya Datuk Abdul Rahman Ayob yang bakal menggantikan beliau sebagai PTL Ke-18. – KOSMO! ONLINE


Remaja maut dilanggar kereta arah bertentangan
Oleh TUAN NURHIDAYAH TUAN AB.GHANI

9 Januari 2023, 9:39 pm
HULU SELANGOR – Seorang remaja lelaki meninggal dunia setelah motosikal yang ditungganginya bergesel dengan satu lagi motosikal sebelum dilanggar sebuah kereta di Kilometer (KM) 1 Jalan Sungai Tua – Ulu Yam Bharu, Kuala Kubu Bharu, di sini, tengah hari tadi.
Dalam kejadian kira-kira pukul 12.40 tengah hari itu, remaja lelaki berusia 16 tahun menunggang sebuah motosikal jenis SM Sport terlibat nahas sebuah kereta jenis Toyota yang dipandu seorang warga emas berusia 63 tahun.
Ketua Polis Daerah Hulu Selangor, Superintendan Suffian Abdullah berkata, kemalangan dipercayai berlaku ketika mangsa dari Pekan Ulu Yam Bharu menghala ke Batang Kali.
“Hasil siasatan awal mendapati, motosikal mangsa bergesel dengan sebuah motosikal jenis Yamaha 135LC yang berada di hadapannya.
“Mangsa kemudiannya terjatuh di lorong bertentangan dan dilanggar oleh kereta dari arah bertentangan,” jelasnya dalam kenyataan hari ini.
Menurut Suffian, mangsa telah disahkan meninggal dunia ditempat kejadian akibat kecederaan parah pada bahagian kepala.

“Mayat mangsa dibawa ke Hospital Kuala Kubu Bharu untuk bedah siasat.
“Siasatan dijalankan di bawah Seksyen 41(1) Akta Pengangkutan Jalan (APJ) 1987,”jelasnya.
Sehubungan itu, pihak polis meminta orang ramai yang mempunyai sebarang maklumat tampil membuat laporan bagi membantu siasatan. – KOSMO! ONLINE.


Dua mangsa kereta jatuh sungai timbul di Sungai Lebaan
Oleh CHERINE JON

9 Januari 2023, 11:09 pm
SIBU – Satu mayat yang dijumpai di Sungai Lebaan petang semalam disahkan Philip Yiin Chun Leong, salah seorang daripada mangsa yang terperangkap dalam sebuah kereta yang jatuh ke dalam sungai di Jeti Pengkalan Feri Tanjung Kunyit di sini.
Ketua Polis Daerah Sibu Asisten Komisioner Zulkipli Suhaili berkata, mayat lelaki berusia 61 tahun itu dikenal pasti anaknya, selepas dijumpai orang awam pada pukul 6.10 petang.
Sementara itu, jurucakap Pusat Gerakan Operasi Bomba Sarawak berkata, mayat seorang lagi wanita berusia 40-an dijumpai kira-kira pukul 9 pagi tadi.
Sementara itu, katanya operasi mencari dan menyelamat yang memasuki hari ketiga turut berjaya menaikkan kereta mangsa menggunakan kren kapal Reverbank Rainbow.
Dalam kejadian pukul 7.11 pagi Sabtu lalu, dua mangsa terperangkap manakala seorang lelaki berusia 38 tahun Selamat selepas kereta Toyota Camry dinaiki mereka terjatuh ke dalam sungai di Jeti Pengkalan Feri Tanjung Kunyit. – KOSMO! ONLINE


Kemalangan Semanggol: Sampel darah doktor diambil
Oleh WAT KAMAL ABAS

9 Januari 2023, 9:12 pm
BAGAN SERAI – Polis telah mengambil sampel darah doktor iaitu pemandu kereta punca kemalangan yang mengorbankan dua beranak di Kampung Kedai Dua, Semanggol di sini semalam.
Ketua Polis Daerah Kerian, Superintendan Juna Yusoff berkata, ujian itu akan dilakukan bagi memastikan doktor yang berusia 28 tahun itu tidak mabuk ketika berlaku insiden.
“Daripada keterangan pegawai penyiasat, tidak nampak gejala mabuk ketika kejadian. Bagaimanapun, darah pemandu telah diambil untuk analisa kimia bagi memastikan ada atau tidak kehadiran alkohol,” katanya ketika dihubungi di sini hari ini.
Semalam media melaporkan pasangan ibu dan anak lelakinya maut setelah lori yang dinaiki dilanggar oleh sebuah Toyota Yaris yang memasuki laluan mereka di KM95.3 Jalan Ipoh-Butterworth di sini.
Impak dari kemalangan itu menyebabkan kedua-dua mangsa tersepit di ruang tempat duduk, menyebabkan anggota dari Balai Bomba Penyelamat (BBP) Bagan Serai menggunakan peralatan khas untuk mengeluarkan mereka sebelum disahkan meninggal dunia di tempat kejadian.
Tambah Juna, polis menjalankan siasatan lanjut dibawah Seksyen 41 (1) Akta Pengangkutan Jalan 1987. – KOSMO! ONLINE


Beruang gali kubur, makan mayat Orang Asli
Oleh AIMUNI TUAN LAH

9 Januari 2023, 8:30 pm
GUA MUSANG – Lebih 100 penduduk Orang Asli suku kaum Temiar di Kampung Dakoh, Pos Balar di sini gempar dengan kemunculan seekor beruang yang memusnah dan menggali kubur sebelum memakan mayat Orang Asli sejak dua minggu lalu.
Penduduk mendakwa haiwan tersebut memakan sebahagian tubuh wanita Orang Asli bernama Amek Along, 48, yang meninggal dunia lebih sebulan lalu dalam kejadian pada 27 Disember lalu.
Suami Amek, Mazlan Aluij, 50, berkata, dia menyedari kubur mendiang isterinya digali haiwan tersebut pada pukul 9.20 pagi, 26 Disember lalu.
Menurut lelaki itu, mendiang isterinya meninggal dunia pada 1 Disember lalu akibat penyakit strok di Hospital Gua Musang di sini sebelum jasadnya dikebumikan di kawasan Kampung Dakoh, Pos Balar pada hari sama.
“Saya dan lima anak kerap melawat dan membersihkan kubur mendiang isteri yang terletak kira-kira 300 meter dari rumah kami.
“Walau bagaimanapun, pada 26 Disember lalu, sewaktu saya dan anak-anak datang membersihkan kubur kami ternampak ada kesan tapak kaki dan najis beruang di kawasan kubur tersebut,” katanya ketika ditemui pemberita semalam.

Keadaan kubur wanita Orang Asli yang rosak selepas digali seekor beruang pada bulan lalu.
Mazlan memberitahu, pada keesokan harinya, dia bersama anak dan penduduk kampung kembali semula ke kawasan kubur itu dan memeriksa kawasan sekitarnya.
Jelas lelaki itu, mereka terkejut apabila melihat ada cebisan anggota badan mendiang isterinya yang dipercayai sudah dimakan haiwan berkenaan.
Selain itu, barangan milik mendiang Amek yang diletakkan di kawasan kubur turut dirosakkan.
“Kami yakin haiwan tersebut masih berkeliaran di kawasan kampung. Baru-baru ini, haiwan itu juga hampir menyerang anjing peliharaan saya.
“Menurut adat kaum Temiar, mayat yang sudah ditanam tidak boleh dialihkan dan perlu dibiarkan di kawasan tersebut,” katanya.
Tambah Mazlan, susulan kejadian itu, dia membuat laporan kepada Jabatan Perlindungan Hidupan Liar dan Taman Negara (Perhilitan) agar tindakan segera dapat diambil.
Selain itu, Mazlan turut membuat laporan di Ibu Pejabat Polis Gua Musang di sini kerana bimbang kejadian sama berulang.
“Sejak kejadian itu (kubur dirosakkan) kami juga bimbang akan keselamatan penduduk kampung di sini,” katanya.


Kereta mewah ‘kantoi’ 45 kali culas tol
Oleh KOSMO!

9 Januari 2023, 7:35 pm
PETALING JAYA – Tindakan seorang pemandu kereta mewah yang culas membuat bayaran tol akhirnya terbongkar selepas ditahan oleh pihak Prolintas Lebuh Raya Bertingkat Ampang-Kuala Lumpur (AKLEH) hari ini.
Menurut Prolintas, individu terbabit yang merupakan seorang wanita didapati telah culas sebanyak 45 kali.
“Akibat daripada itu, dia mempunyai tunggakan berjumlah RM275.65 dan telah dilangsaikan serta-merta,” katanya menerusi ciapan di Twitter hari ini.
Tambah Prolintas, orang ramai dinasihatkan tidak meniru tindakan tersebut kerana boleh membahayakan pengguna jalan raya.
“Jadikan ini ikhtibar dan jangan tiru aksi tak bermoral ini. Anda bukan saja menceroboh, perbuatan ini juga membahayakan kenderaan lain,” ujarnya. – KOSMO! ONLINE


Tanah runtuh: 15 rumah di Taman Bukit Permai 2 tidak selamat diduduki
Oleh MUHAMMAD NAJIEB AHMAD FUAD

9 Januari 2023, 7:54 pm
AMPANG JAYA – Penghuni 15 kediaman di Taman Bukit Permai 2, di sini yang terjejas berikutan tragedi tanah runtuh pada Mac tahun lalu diminta untuk mengosongkan rumah tersebut berikutan ia tidak selamat untuk diduduki.
Pengerusi Jawatankuasa Tetap Infrastruktur dan pertanian negeri Ir Izham Hashim, berdasarkan laporan diterima, kediaman berkenaan terlalu dekat dengan tebing selain terdapat rekahan baharu di kawasan tersebut meskipun kerja-kerja menstabilkan cerun telah dijalankan.
“Saya dimaklumkan bahawa 15 rumah berkenaan yang berada di kawasan atas tebing tidak selamat dan kita akan mengeluarkan notis pengosongan dalam masa terdekat.
“Kita akan bawa isu ini ke mesyuarat kerajaan negeri pada Rabu ini bagi membincangkan tindakan susulan serta bantuan bagi mengurangkan beban penghuni yang terjejas,” katanya.
Beliau berkata demikian selepas meninjau lokasi kejadian tanah runtuh di Taman Bukit Permai 2 pada Mac tahun lalu, hari ini.
Ujarnya, kerja-kerja menstabilkan cerun yang dijalankan sejak Mei tahun lalu membabitkan kos RM15 juta itu telah siap 80 peratus.

“Kerja-kerja menstabilkan itu turut membabitkan pembinaan parit ‘horizontal’ (mendatar) dan parit ‘vertical’ (menegak).
“Kini-kerja-kerja menstabilkan sedang giat dijalankan di bahagian kiri dan kanan cerun berkenaan,” katanya.
Beliau berkata, sejak Mac tahun lalu sebanyak enam runtuhan direkodkan dan kali terakhir pada Disember lalu melibatkan runtuhan kecil.
“Fenomeno hujan secara berterusan sebelum kejadian menyebabkan air bertakung dalam kuantiti besar yang menjadi punca tanah runtuh di lokasi terbabit.
“Ini adalah kawasan tambakan yang dibina pada tahun 80-an dengan sistem saliran tidak dibina dengan baik sehingga menyebabkan air bertakung,” ujarnya. – KOSMO! ONLINE


Kerajaan berhasrat wujudkan pejabat Pesuruhjaya Kanak-Kanak
Oleh KAMARIAH KHALIDI

9 Januari 2023, 7:47 pm
PUTRAJAYA – Kerajaan berhasrat mewujudkan pejabat Pesuruhjaya Kanak-Kanak di bawah Suruhanjaya Hak Asasi Manusia Malaysia (Suhakam).
Pejabat Menteri,Jabatan Perdana Menteri (Undang -Undang dan Reformasi Institusi) berkata, kerajaan sentiasa peka tentang isu penganiayaan kanak-kanak, justeru, pindaan terhadap akta yang berkaitan adalah penting bagi memastikan keberkesanan sistem pengadilan jenayah dalam mengendalikan kes kesalahan seksual melibatkan kanak-kanak.
“Namun, penubuhan suruhanjaya ini memerlukan pandangan pelbagai pemegang taruh dan juga penggubalan suatu akta. Sebagai penyelesaian jangka masa pendek, kerajaan berhasrat untuk mewujudkan pejabat Pesuruhjaya Kanak-Kanak di bawah Suhakam,” katanya dalam kenyataan hari ini.
Terdahulu, satu sesi libat urus telah diadakan hari ini di Pusat Timbang Tara Antarabangsa Asia yang dihadiri oleh pihak-pihak berkepentingan terdiri daripada wakil-wakil agensi kerajaan, ahli akademik, dan Masyarakat Sivil (Civil Society Organisation-CSO) yang berkaitan isu kanak-kanak.
Menurut kenyataan itu, sesi tersebut bertujuan mendapatkan cadangan, pandangan dan maklum balas berkaitan cadangan pindaan terhadap Akta Kesalahan-Kesalahan Seksual Terhadap Kanak-Kanak 2017 (Akta 792) dan Akta Keterangan Saksi Kanak-Kanak 2007 (Akta 676).
Tambah kenyataan itu, turut dibincangkan adalah pembayaran pampasan oleh tertuduh kepada mangsa, bantuan pemulihan untuk mangsa dan saksi kanak-kanak serta memperkasakan perkhidmatan pendamping guaman (legal companion) yang sedia ada.

“Ia juga mengenai kewujudan elemen tanggungan keras (strict liability) dalam undang-undang berkaitan kesalahan seksual kanak-kanak dalam keadaan tertentu dan pemberian kuasa kepada pihak berkuasa untuk mengekstrak keterangan daripada alat digital dan komunikasi,” ujarnya. – KOSMO! ONLINE


Berang disoal habiskan roti anak, suami bunuh isteri
Oleh KOSMO!

9 Januari 2023, 9:00 pm
LAGOS, NIGERIA – Pertengkaran sepasang suami isteri di Nigeria mengenai sebuku roti berakhir dengan tragedi apabila si suami bertindak membelasah isterinya sehingga mati, lapor akhbar Punch semalam.
Suspek yang dikenali sebagai Ndubisi Uwadiegwu, didakwa memukul mangsa, Ogochukwu Enene menggunakan cermin.
Anak pertama pasangan tersebut yang berusia 14 tahun berkata, bapa membelasah ibunya sehingga mati menggunakan cermin kerana mangsa meminta suspek membelikan roti.
Suspek bagaimanapun enggan memenuhi permintaan tersebut kerana mendakwa tidak mempunyai wang.
Tambah anak mereka, ibunya menggunakan wang sendiri bagi membeli sebuku roti untuk anak-anaknya namun, suspek telah memakan kesemua roti tersebut.
Apabila mangsa bertanya mengenai perkara itu, suspek mula berang dan membelasah mangsa sehingga meninggal dunia.

Meskipun ahli keluarga mangsa masih belum membuat sebarang kenyataan rasmi mengenai insiden tersebut, satu sumber rapat mengesahkan bahawa kejadian itu berlaku di bandar Lagos.
Hasil perkongsian hidup, pasangan tersebut memiliki lima anak. – Agensi


Ronaldo tinggal di suite terbaik di Kingdom Tower
Oleh KOSMO!

9 Januari 2023, 8:30 pm
RIYADH – Bintang bola sepak Portugal, Cristiano Ronaldo meluangkan sedikit masa dalam memastikan dia dan keluarganya diterima secara meriah di ‘tanah air’ baharu mereka, lapor portal berita MailOnline semalam.
Penyerang itu yang mana  perpindahan ke Arab Saudi baru-baru ini telah menjadikannya sebagai jutawan hebat, tinggal di penginapan bersesuaian umpama seorang raja. Kediaman itu memberikannya pemandangan terbaik ibu kota dalam persekitaran paling mewah di Riyadh.
Bekas bintang Manchester United itu yang telah menandatangani kontrak dengan kelab bola sepak Al-Nassr dengan pakej bernilai lebih £400 juta (RM2.12 bilion) kini menginap di Kingdom Tower, salah sebuah bangunan tertinggi di negara itu.
Bangunan Kingdom Tower itu menempatkan sebuah Hotel Four Seasons.
Dia ditempatkan di salah sebuah suite terbaik yang boleh ditawarkan oleh Riyadh di salah satu daripada 17 bilik yang diduduki oleh rombongannya termasuk keluarga, rakan dan butiran keselamatannya.
Ronaldo ditempatkan di dalam suite bersaiz gergasi selama sebulan dan Suite Kingdom salah satu yang terbaik di bangunan 99 tingkat itu terbentang hingga dua tingkat.

Harga suite itu tidak disenaraikan dan ia perlu ditempah secara peribadi, begitu juga Royal Suite yang terletak bersebelahan dengannya.
Namun, Suite Presiden yang lebih kecil boleh ditempah secara dalam talian dan kos untuk satu malam ialah £3,300 (RM17,530).
Dianggarkan bil hotel untuk Ronaldo dan rombongannya akan melebihi £250,000 (RM1,328,101) apabila dia mendaftar keluar dan menemui sebuah rumah tetap untuk pasangannya, Georgina Rodríguez dan lima anak mereka. – Agensi


Peruncit kenakan caj pengendalian telur RM3 disiasat
Oleh MOHD. RAFIE AZIMI

9 Januari 2023, 8:22 pm
JITRA – Kementerian Perdagangan Dalam Negeri dan Kos Sara Hidup (KPDN) Kedah mengeluarkan dua notis kesalahan terhadap pemilik sebuah kedai di sini kerana mengenakan caj pengendalian telur kepada pengguna.
Pengarahnya, Affendi Rajini Kanth berkata, siasatan ke atas pemilik kedai di Sungai Korok di sini itu dilakukan di bawah Seksyen 21 Akta Kawalan Harga dan Anti Pencatutan 2011
“Notis itu dikeluarkan setelah sepasukan anggota penguat kuasa KPDN Cawangan Kubang Pasu menjalankan siasatan berkaitan aduan pengguna yang tular di media sosial berhubung caj tambahan dikenakan ke atas penjualan telur ayam,” katanya dalam satu kenyataan di sini hari ini.
Kata beliau, peruncit didapati mendapat bekalan telur ayam dari luar daerah Kubang Pasu iaitu di Alor Setar dan Pulau Pinang.
“Hasil  siasatan lanjut ke atas invois belian mendapati pihak pembekal mengenakan caj tambahan iaitu kos pengangkutan dan kos pengendalian di antara 90 sen hingga RM3 bagi setiap papan telur.
“Ia menyebabkan pihak peruncit perlu menanggung kos yang tinggi seterusnya terpaksa mengenakan kos tersebut kepada pembeli,” ujarnya.

Kelmarin seorang pengguna memuat naik resit pembelian di Facebook yang memaparkan tindakan peniaga terbabit mengenakan caj pengendalian telur berjumlah RM6 untuk dua papan telur gred D dibelinya. – KOSMO! ONLINE


Mahkamah: Roger Ng lepas 4 tuduhan subahat dengan Goldman Sachs
Oleh NUZULSHAM SHAMSUDDIN

9 Januari 2023, 8:17 pm
KUALA LUMPUR – Bekas pegawai Goldman Sachs, Roger Ng Chong Hwa dilepas tanpa dibebaskan (DNAA) oleh Mahkamah Tinggi di sini daripada empat pertuduhan bersubahat dengan syarikat itu berhubung penjualan nota sekuriti dan bon bernilai AS$6.5 bilion milik anak syarikat 1Malaysia Development Berhad (1MDB).
Hakim Datuk Muhammad Jamil Hussin memutuskan demikian selepas membenarkan permohonan Timbalan Pendakwa Raya Zaki Asyraf Zubir pada prosiding sebutan kes hari ini.
Terdahulu, semasa prosiding peguam Datuk Tan Hock Chuan yang mewakili Roger Ng memohon anak guamnya dilepas dan dibebaskan daripada pertuduhan tersebut.
Bagaimanapun, Zaki Asyraf memohon tertuduh dikenakan perintah DNAA atas alasan pihak pendakwaan masih berminat untuk meneruskan pertuduhan terhadapnya pada masa akan datang.
Zaki Asyraf memberitahu, perbicaraan kes jenayah yang dihadapi Roger Ng di Mahkamah Persekutuan di Brooklyn, New York, di Amerika Syarikat telah selesai dan proses hukuman yang sepatutnya dijalankan pada Disember tahun lalu, ditangguhkan sehingga bulan depan.
“Pihak pendakwaan masih berminat untuk meneruskan kes ini pada masa akan datang, cuma untuk mengelakkan pihak-pihak membuang masa, pendakwaan mohon tertuduh dilepas tanpa dibebaskan sehingga semua proses perundangan selesai,” katanya.

Mahkamah Persekutuan di Brooklyn dijangka memutuskan hukuman terhadap Roger Ng atas ketiga-tiga pertuduhan berkaitan penyelewengan berbilion dolar dana 1MDB, bulan depan.
Pada 19 Disember 2018, Roger Ng mengaku tidak bersalah di Mahkamah Sesyen di sini atas empat pertuduhan bersubahat dengan Goldman Sachs berhubung penjualan bon 1MDB dengan menggugurkan fakta material dan membuat kenyataan palsu.
Dia didakwa melakukan semua kesalahan itu di pejabat 1MDB, Tingkat 8, Menara IMC, Jalan Sultan Ismail di sini antara 19 Mac 2012 dan 11 November 2013.
Kemudian pada 4 September 2021, pertuduhan terhadap Goldman Sachs International Ltd. dan dua entitinya di Asia iaitu Goldman Sachs (Asia) LLC dan Goldman Sachs (Singapura) digugurkan oleh Mahkamah Tinggi selepas pendakwaan menarik balik pertuduhan berhubung penjualan bon 1MDB bernilai AS$$6.5 bilion.
Roger Ng, 48, diekstradisi ke Amerika Syarikat pada Mei 2019 untuk berdepan pertuduhan yang dikemukakan oleh Jabatan Kehakiman Amerika Syarikat (DoJ) berhubung skandal 1MDB.
Roger Ng didapati bersalah oleh juri dalam pendengaran kes di Mahkamah Persekutuan di Brooklyn pada 8 April 2022 atas ketiga-tiga pertuduhan berkaitan penyelewengan berbilion dolar dana 1MDB dan berdepan tempoh pemenjaraan selama 30 tahun.
Tertuduh didakwa membantu bekas ketuanya, Tim Leissner menggelapkan wang 1MDB, mengubah wang dan merasuah pegawai berkaitan untuk mendapatkan perniagaan untuk Goldman. – KOSMO! ONLINE